SAM :: Junski susret 2022\nStudenti u SAMu\nJunski susret 2022\nSrpska asocijacija menadžera i ove godine tradicionalno je organizovala Junski susret menadžera, događaj posebno cenjen i prepoznatljiv u njenom šestnaestogodišnjem radu. Asocijacija, zajedno sa svojim članovima, osvrnula se na uspešnu prvu polovinu godine iza sebe, ostvarene rezultate, doprinos i podršku biznis zajednici i okruženju. Istovremeno, događaji i projekti koji su u planu ove godine najavljeni su i predstavljeni gostima, članovima, partnerima i saradnicima.\nUz osvrt na makroekonomski okvir poslovanja na koji utiču aktuelna svetska politička i ekonomska dešavanja, SAM je predstavio brojne aktivnosti usmerene na unapređenje okruženja, razmenu znanja, povezivanje ljudi iz sveta biznisa, jačanje međusobne podrške i saradnje. Sa odličnim rezultatom zaokružena je prva generacija prve SAM Akademije prošle godine, dok je u aprilu ove godine upisana druga generacija koja uveliko pohađa ovaj ekskluzivni edukativni program. Među brojnim inicijativama, posebno se ističe EXPAT program pokrenut sa ciljem umrežavanja i okupljanja naših menadžera u inostranstvu. Mladim menadžerima je i ove godine, omogućeno da se razvijaju uz ostvarene lidere preko Mentorskog programa koji je upisao VII generaciju.\n„Često pričamo o tome da Srbiji nedostaje kvalitetnih kadrova, da smo i mi kao zemlja zahvaćeni talasom odliva mozgova i cirkularnih migracija i to je naša realnost. Ono što možemo da se potrudimo, mi iz poslovne zajednice, je da našim zaposlenima i mladima pružimo dobre i kvalitetne uslove za razvoj i napredovanje i na taj način ih podržimo. Ako to radimo u okviru naših kompanija kao i šire, u okviru našeg udruženja, možemo se nadati da ćemo dati dobar primer i drugima i inspirisati ih da svi zajedno kreiramo takvo okruženje koje će podstaći mlade da ostanu ovde, ali i one koji su otišli, da se vrate u Srbiju, nakon što su stekli znanje i iskustva u inostranstvu“, rekao je Dragoljub Damljanović, predsednik SAM-a. On je bio predvodnik i veoma važne aktivnosti ove godine, posete Državnog data centra u Kragujevcu koja je organizovana u saradnji sa Kancelarijom za informacione tehnologije i elektronsku upravu. Delegaciju su činili predstavnici više od 20 kompanija, a osvrćući se na taj deo aktivnosti SAM-a Damljanović je istakao i planove sličnih aktivnosti do kraja godine u Nišu, Subotici, Aranđelovcu i drugim delovima Srbije.\nSrpska asocijacija menadžera nastavlja posvećeno ulaganje truda u razvoj biznis zajednice, doprinos njenom širenju, jačanju, unapređenju, a jedan od ciljeva je i širenje odnosno regionalizacija delovanja. Svoj rad i uvezivanje sa partnerima i drugim privrednicima, Asocijacija će realizovati u narednom periodu i kroz region.\nGostima se obratio i Mihailo Janković, CEO, MK Group koja je dobitnik istaknutog priznanja „Poslodavac godine“ za 2021. godinu koje dodeljuju članovi Srpske asocijacije menadžera. Mihailo je takođe istakao koliko značaj imaju zaposleni u kompanijama.“Zaposleni su najveći kapital i najveća investicija kompanija“, poručio je Janković i dodao da je ulaganje u zaposlene sigurnost koja vodi u kontinuirani razvoj.\nGostima se obratila i Jelena Bulatović, izvršna direktorka SAM-a.\n„Zadovoljstvo je svake godine videti članove, partnere i saradnike na ovom događaju na kojem se osvrćemo na godinu iza nas i sve ono što nam je donela, kao i na sve što smo ostvarili. Uz svesno praćenje promena oko nas, naši planovi su da nastavimo da dajemo doprinos razvoju biznisa i edukacije menadžera na svim nivoima. Nakon dve godine poslovanja u uslovima pandemije i dalje smo u nepredvidivim ekonomskim i spoljno-političkim okolnostima i iznad svega nam je potrebna kontinuirana razmena informacija, saveta i međusobna podrška i solidarnost. Zato nam je izuzetno važno da znate da smo tu za vas“, rekla je Jelena.\nNa Junskom susretu predstavio se i novitet na medijskom nebu regiona, multimedijski kanal, Bloomberg Adria. Nov kanal predstavila je Vesna Damjanić, glavna i odgovorna urednica Bloomberg Adria televizije.\nUnapređenje i doprinos rasta biznis sfere i zajednice preko deljenja znanja i iskustva, praćenje i obrada aktuelnih trendova i tema koje dominiraju tržištem i prikazivanje istih kroz razne dinamične formate za širu poslovnu i društvenu zajednicu, ostaju vizija i ciljevi Srpske asocijacije menadžera, koja je prvu polovinu 2022. godine uspešno zaokružila sa 460 članova.\nJunski susret održan je uz podršku:


Partizan ide u Evrokup!\nKošarka Autor:Spasoje Veselinović05. Jun. 202014:54 > 15:357 Komentara\nFoto: Nova.rs/Đorđe Matić\nKošarkaški klub Partizan će sledeće sezone nastupati u Evrokupu, objavio je predsednik kluba Ostoja Mijailović.\nOn je trebalo da se oglasi u četvrtak, ali je to učinjeno u petak, posle sastanka Upravnog odbora na kom je doneta odluka, odnosno napravljen izbor između učešća u Evrokupu pod okriljem Evrolige i Lige šampiona u organizaciji FIBA.\nEvroliga: Partizan ima garantovano mesto u Evrokupu\nZagorac: Otići ću kad ispunim obećanje\n“Partizan je oštećen, a Zvezda beneficirana”\n26. Maj. 2020 19\nMijailović je naveo da je Partizan imao četiri opcije za evropska takmičenja, želeo je u Evroligu, što je, prema njegovim rečima, bilo i evidentno na osnovu rezultata postignutih do momenta prekida sezona, ali je Evroliga odlučila da naredne sezone u tom takmičenju nastupaju isti timovi kao u prethodnoj.\nS tim u vezi, Mijailović je rekao da je ta opcija odmah otpala, te da je sledeća bila takmičenje u FIBA Ligi šampiona.\n“To je najisplativije takmičenje sa finansijskog aspekta. Jedan deo ljudi iz biznisa i ja smo posmatrali situaciju na način da niko od nas ne zna šta će se sledeće godine dešavati u privredi i da je možda bolje da se pređe u FIBA kako bi se obezbedilo sigurnije finansiranje”.\nMijailović je dodao da je treća opcija bila da se “ne igra nijedno takmičenje”, kao i da je četvrta, koja je na kraju i izabrana – Evrokup.\n“Prema pričama iz Evrolige, dve najbolje ekipe iz Evrokupa će u Evroligu. Svima nama ne prija Evrokup, mi smo to prerasli i znamo vrednost tog takmičenja”.\nKako je istakao, došlo se do dileme – novac ili košarka.\n“Vagali smo, ja sam kao menadžer iz privrede razmišljao komercijalno, ali sam za ove tri godine u Partizanu poprimio malo košarkaškog duha. Odluka je zasnovana na tome da Partizan pripada najvećoj eliti evropske košarke, a ona je pod okriljem Evrolige. Partizan ima prijatelje i u FIBA i u Evrokupu, poželjan je u oba takmičenja i jasno je da Partizanu nije mesto u Evrokupu već u Evroligi. Igraćemo Evrokup i ABA ligu i pokušati da ponovimo ovu sezonu”.\nMijailović je naveo da nije bilo šansi za “diplomatske pregovore” oko učešća u Evroligi naredne sezone, pošto je ta organizacije odlučila samo da “prepiše” učesnike iz aktuelne, te istakao da je Partizan bio za nastavak sezone u svim takmičenjima.\nKompletnu konferenciju za medije pogledajte u prilogu:\nEvrokupEvroligaFIBAKK PartizanLiga šampionaOstoja Mijailović\n"Aca trica" ljut "na sve" - prekrstio Đokovića u Petkovića


Bratstvo izgubilo u Banovcima - www.025.rs\nwww.025.rs / APATIN / SPORT / Bratstvo izgubilo u Banovcima\nBratstvo izgubilo u Banovcima\nU derbiju petog kola Srpske lige Vojvodine u kome su se sastale ekipe koje su prethodne sezone završile na prvom i drugom mestu na tabeli Omladinac i Bratstvo, pobedu je odneo domaćin Omladinac iz Novih Banovaca rezultatom 1:0 (1:0).\nPobednik je rešen u 4. minutu kada je nakon jedne dubinske lopte došlo do nesporazuma levog beka i golmana Bratstva nakon čega su igrači Omladinca došli do prednosti koju su uspeli da sačuvaju do kraja utakmice.\nBratstvo u većini svojih utakmica ima igru i posed, stvara šanse, ali ono što fali ekipi Zorana Ćirića je realizacija. Nosković je već duže vreme povređen, Makar je van forme, a mladi Stamenković iako najbolji strelac ekipe nije dorastao teškim utakmicama koje se rešavaju na jednu šansu.\n-Imamo jasan cilj, u naredne tri utakmice osvojiti maksimalnih devet bodova i uhvatiti priključak za vodećim ekipama koje će se u sledećih nekoliko kola susretati među sobom što će nam ići na ruku.-rekao je Ćirić za radio Dunav.\nBratstvo narednog vikenda na stadionu u Prigrevici dočekuje ekipu Radničkog iz Nove Pazove, a utakmica se igra u subotu od 16 sati.\nSutra najavljena isključenja struje u Apatinu


Priznanje direktoru ZSMSRS\nNaslovna > Priznanje direktoru ZSMSRS\nJuče, 26. aprila, obeleženo je 150 godina od turske predaje ključeva tvrđave ''Fetislam'' izaslaniku kneza Mihaila Obrenovića, srpskom artiljerisjkom kapetanu Milutinu Jovanoviću. Povodom Dana opštine Kladovo, uvojen je i predlog Odluke o dodeli nagrada i javnih priznanja.\nJavno priznanje i plaketu, od predsednika opštine Kladovo gospodina Radisava Čučulanovića, dobio je i direktor Zavoda za sport i medicinu sporta RS gospodin Goran Bojović. Bojoviću je uručeno priznanje zbog angažovanosti i posvećenosti na obnovi omladinsko sportskog kampa Karataš. Ovaj sportski kompleks, u koji je do sada uloženo 145 miliona dinara, prostire se na 15 hektara. Kladovo može da se diči sa najmodernijim sportsko omladinskim centrom koji danas živi drugačije u odnosu na prethodne tri decenije. Ovo što je urađeno do sada, ispunjava sve svetske standarde. Sada Karataš ima trim stazu dugu 1.200 metara, nekoliko novih paviljona koji su namenjeni za smeštaj sportista, zatim najsavremeniju teretanu sa velikim brojem sprava i streč salom koja se prostire na 250 kvadrata. Izgrađena je i nova upravna zgrada, renovirana su i četiri terena na otvorenom. Uz podršku Zavoda za sport i medicinu sporta RS, Ministarstva omladine i sporta i Vlade Republike Srbije, Karatašu se vraća nekadašnji sjaj i upotpunjuje turističku ponudu kladovskog kraja.


Naslovnica INSTANT Danas bi konačno trebalo biti odblokirano 330 miliona MMF-ovog kredita\nNa današnjoj sjednici Vijeća ministara BiH trebalo bi biti odblokirano 330 miliona eura MMF-ovog kredita, potvrdio je za Klix.ba predsjedavajući Zoran Tegeltija.\nOn je kazao da je jučer prijedlog proslijedio ministar finansija i trezora BiH Vjekoslav Bevanda i da postoji izgleda šansa da će danas konačno biti postignut dogovor o raspodjeli novca koji duže od mjesec stoji u Centralnoj banci BiH.\nNo, kako saznajemo na današnjoj sjednici bi se pored tog prijedloga, moglo tražiti i drugo glasanje za odluku koju ranije nisu podržali ministri iz SDA, SBB-a i DF-a, u kojoj su za bošnjačke zvaničnike sporno stavljanje kantona kao subjekata.\nDa li će to poremetiti jučer “ispeglanu” situaciju, ostaje da se vidi na današnjoj sjednici Vijeća ministara BiH.\nPrethodni članakZbog ekonomskog pada mogao bi porasti broj djece koja žive u siromaštvu\nSljedeći članakHDZ odgovorio SDA: Obmanjujete javnost i perete ruke pred vlastitim narodom


Usvajanjem Budžeta za 2021. godinu stiču se uslovi za potpunu modernizaciju javnog prevoza – Portal Podgorica\nUsvajanjem Budžeta za…\nUsvajanjem Budžeta za 2021. godinu stiču se uslovi za potpunu modernizaciju javnog prevoza\nNadležni u Glavnom gradu Podgorica već duže vrijeme rade na iznalaženju kvalitetnog i održivog rješenja za modernizaciju i popularizaciju javnog prevoza, u skladu sa najboljim praksama iz regiona i Evrope.\n„S tim u vezi, Glavni grad je odlučio da rješavanju ovog problema pristupi planski i strateški, pa je u februaru usvojen Plan održive urbane mobilnosti koji predviđa širok spektar mjera za strateško planiranje mobilnosti u gradu, regulisanje parkiranja, modernizaciju javnog prevoza i poboljšanje uslova za biciklizam i pješačenje. Usvajanje plana predstavljalo je veliku prekretnicu za realizaciju vizije Podgorice usredsređene na ljude i na njihov kvalitet života.\nU maju mjesecu gradonačelnik je formirao posebnu komisiju sa zadatkom da uradi analizu stanja u gradskom i prigradskom prevozu putnika na teritoriji Podgorice, odnosno da prije pokretanja postupka javnog oglašavanja pripremi detaljnu analizu postojećeg tehničkog, finansijskog i organizacionog stanja javnog prevoza, kao i predloži najbolji model organizacije prevoza u Podgorici. Bilo je važno imati u vidu da se u odnosu na posljednji model koji se i sada primjenjuje mnogo toga promijenilo, izgrađeni su novi stambeni kvartovi koji nijesu pokriveni autobuskim linijama, povećan je broj stanovnika u svim djelovima grada, broj privatnih motornih vozila i samim tim potreba za kvalitenijim i sveobuhvatnijim javnim prevozom je znatno veća.\nZaključak je bio jasan i prije okončanja analize – grad nije zadovoljan stanjem u javnom prevozu, kako u pogledu pokrivenosti linijama, tako i u pogledu kvaliteta usluge, odnosno stanjem prevoznih sredstava koja se trunutno koriste. Procijenjeno je da je Podgorici potreban bolji javni prevoz u svakom smislu“, navodi se u saopštenju iz Glavnog grada.\nOsim pripremnih radnji koje su se odnosile na izradu analize, Glavni grad je u finanlnoj fazi pripreme javnog oglasa za povjeravanje obavljanja poslova linijskog gradskog i prigradskog prevoza putika, čime će se dobiti bolja i kvalitetnija mreža linija koja će obuhvatiti cjelokupnu teritoriju Podgorice.\nU nacrtu budžeta Glavnog grada za 2021. godinu predloženo je povećanje subvencija za javni prevoz, ali i 5 miliona eura za kupovinu novih autobusa u cilju povećanja kvaliteta usluge javnog prevoza.\n„Pomenuti javni poziv biće uskoro objavljen, a nakon usvajanja budžeta za 2021. godinu, ukoliko sve bude teklo po planu, biće sprovedene i ostale procedure.\nPodsjećamo, u julu je Glavni grad, takođe u cilju modernizacije javnog prevoza, pustio u rad sistem elektronske karte, koja je jedinstvena vozna karta koja omogućava povezivanje usluga, tako da se sa jednom kupljenom voznom kartom može koristiti više autobusa, bez obzira da li se radi o različitim prevoznicima, u vremenskom periodu za koji je karta izdata“, zaključuju iz Glavnog grada.


Đokovići ugostili Branka Đurića Đuru i njegovu porodicu\nNakon što su kratko boravili na crnogorskom primorju, porodica Đoković posetila je i Hrvatsku.\nNovak i Jelena Đoković sa Tanjom Ribič\nNajbolji teniser sveta, sa suprugom Jelenom i sinom Stefanom, bacio je sidro na ostrvu Žut, na Kornatima, piše zadarski.hr.\nNa luksuznoj jahti "Orlando L" Đokovićima je društvo pravio njegov dugogodišnji prijatelj, glumac Branko Đurić Đuro sa suprugom Tanjom i ćerkom Zalom.\nNovak Đoković i Tanja Ribič\nA Novak se pokazao kao izuzetan domaći pa mu se porodica Đurić zahvalila putem društvenih mreža.\nSVAĐA BIVŠIH NA INSTAGRAMU Vladimir Stojković i Bojana Rajić se "prepucavaju" na društvenim mrežama\nBivši supružnici sa razvodom nisu zakopali ratne sekire, te su tuče i nasilje u braku dobile epilog u vidu sudskih procesa, stalnih prepucavanja i čarki posle braka, dobrim delom da bi skrenuli pažnju na sebe.\nIstina o tome ko joj je otac dugo je bila praćena glasinama i teorijama. A nedavni pokušaj Paris Džekson da se ubije desio se samo nekilo dana nakon što joj je rečeno da nema istog biološkog oca kao njen brat Prins.


Počelo sudjenje po tužbi Žena u crnom protiv Informera\nNVO Žene u crnom tužile su Vučićevića zbog povrede ugleda časti i dostojanstva, kao i iznošenja neistinitih informacija u tekstu "Žene u crnom strani plaćenici" koji je objavljen 9. novembra 2016. godine.\nTa NVO tvrdi da su u tekstu namerno izneti netačni podaci o visini i načinu finansiranja Žena u crnom kako bi se toj organizaciji urušio ugled i označila kao državni i nacionalni neprijatelj, iako je poznata po antiratnom, antifašističkom, antimilitarističkom i feminističkom aktivizmu.\nNa današnjem ročištu saslušana je predsednica Žena u crnom Stanislavka Zajović, a Vučećević se nije pojavio jer je, kako je objasnio njegov zastupnik, bio na suđenju u Prvom osnovnom sudu u Beogradu po privatnoj tužbi RTS-a.\nStanislavka Zajović na ročištu je negirala sve navode teksta u kojem se tvrdi da je jedini posao te organizacije da optužuje Srbe za ratne zločine.\nOna je kazala da je to kleveta, laž, poziv na linč, zastrašivanje, javno blaćenje, stvaranje atmosfere straha, kao i diskreditovanje organizacije koja se zalaže za očuvanje mira, ženski otpor ratu, odgovornost za ratne zločine i za sve što je vezano za solidarnost sa ugroženima.\n"Smatram netačnom, lažnom, klevetničkom i uvredljivom informaciju da optužujemo Srbiju za ratne zločine", kazala je Stanislavka Zajović.\nPrema njenim rečima, cilj Informera je da osporava slobodu govora i organizuje hajke protiv svih koji slobodno misle i zalažu se za pravnu državu.\n"To je fenomen lansiranja lažnih vesti", kazala je Stanislavka Zajović i dodala i da je netačan spisak donatora Žena u crnom koji je Informer objavio, kao i da se spisak može naći u APR-u.\nOna je kazala je da je pre objavljivanja teksta u Informeru niko nije kontaktirao od novinara, već tek posle objavljivanja teksta.\n"Rekla sam da je sve lažno što Informer piše o Ženama u crnom", kazala je ona i dodala da je Informer u pet brojeva objavljivao njenu sliku sa ciframa na glavi što je "predstavljalo direktan poziv na linč i odstrel".\nDodala je da se posle tekstova u Informeru suočavala sa neprijatnostima na ulici, u gradskom prevoz, na pijaci.\nŽene u crnom ne zahtevaju naknadu nematerijalne štete već da Informer objavi presudu.\nNastavak suđenja zakazan je za 25. decembar, kada bi trebalo da svedoči Dragan Vučićević.\nOvaj tekst je proizveden u okviru projekta Pravni saveti i zastupanje na sudu za članove NUNS - a koji podržava je organzacija Civil Rights Defenders.


ABAZOVIĆ ODBRUSIO AMBASADORU U PRIŠTINI: A gde si ti bio da kažeš Ediju Rami dalje ruke od Crne Gore\nGde si bio da digneš glas kad je izbila afera Koverta, upitao je Abazović Dinošu, koji je apelovao na lidera URA da ne ulazi u koaliciju sa „onima kojima je milija Ravna Gora od Crne Gore“.\nAbazović je, gostujući na TV A1, rekao i da će zakoni o poreklu imovine i lustraciji, pored novog zakona o slobodi veroispovesti, biti prvi usvojeni u Skupštini.\nSvi funkcioneri i povezana lica koja imaju imovinu preko 500 hiljada evra moraće da je dokažu, poručio je lider URA, jednog od tri koaliciona bloka koji su postigli dogovor o formiranju nove vlade.\n- Lustracija je potrebna da bi ljude koji nisu dostojni javnih funkcija isključili iz javnog života. Reizbor sudija i tužilaca potreban jer su se ljudi previše obahatili i napravili velike štete za državni budžet - kazao je Abazović.\nAbazović je poručio da u budućoj vlasti neće biti revanšizma, i da je svako dobrodošao ko ima reference, te da je namera da na nekoliko pres konferencija prikažu krvnu sliku Crne Gore i pokažu parametre koje su zatekli od strane bivše vlasti.\n- Građani zaslužuju da znaju gde su nas oni doveli - poručio je Abazović.\nNa pitanje da li se predsednik Srbije Aleksandar Vučić mešao u izbore u Crnoj Gori te gde je bio neko da kaže Vučiću „dalje ruke od Crne Gore“, Abazović je odgovorio kontra primedbom:\n- Gde je bio neko da kaže Ediju Rami - dalje ruke od Crne Gore kad je podržao Đukanovića - kazao je Abazović, podsetivši da su svojevremeno i Izetbegović i Milanović upućivali slične poruke.\nSaopštio je da će Crna Gora biti večna samo ako izgradi jake institucije. „Najveći interes građana Crne Gore je da izgradimo jaku modernu Crnu Goru na građanskim osnovama“, kazao je lider URA.


Juniori Srbije bolji od rukometnih vršnjaka iz Makedonije\nJuniorska rukometna selekcija Srbije pobedila je u vršnjake iz Makedonije u prijateljskom meču sa 32:24 (16:10).\nVeć posle deset minuta videlo se da će Srbija izboriti pobedu, pa je trener Aleksandar Brković imao priliku da pruži šansu igračima i ravnopravno rasporedi snage.\nNajefikasniji su bili Đukić sa 13 i Brajović sa šest golova, a u strelce su se još upisali Šotić, Beloš i Sretenović po tri puta, Kurteš dva i Radovanović jednom.\nNajbolji kod Makedonaca bio je Krstevski sa pet pogodaka.\nPredsednik Rukometnog saveza Srbije, Velimir Marjanović i Dejan Perić, trener golmana seniorske, podelili su pre početka meča rukometne lopte lokalnom Omladinskom rukometnom klubu Pirot u cilju razvoja rukometa i sporta.\nJuniorska rukometna reprezentacija Makedonije


Tedros: Trenutno idealni uslovi da se pojavi još sojeva\nTanjug 24. januara 2022. 18:34\nŽENEVA – Generalni direktor Svetske zdravstvene organizacije Tedros Adhanom Gebrejesus izjavio je danas da bi bilo opasno pomisliti da je izuzetno zarazni omikron soj poslednji koji će se pojaviti u svetu i da je to konačnica pandemije i ocenio da su trenutni uslovi „idealni“ da se pojavi još sojeva.\n„Uslovi su idealni da se pojavi još sojeva“, dodao je on.\n„Istina je da ćemo živeti sa kovid-19 u doglednoj budućnosti i da ćemo morati da naučimo da upravljamo njime kroz održiv i integrisan sistem za akutne respiratorne bolesti kako bismo pomogli u pripremi za buduće pandemije“, rekao je Tedros.\n„Ali učenje da živimo sa kovid-19 ne može značiti da puštamo ovaj virus da slobodno cirkuliše. To ne može značiti da prihvatamo skoro 50.000 smrtnih slučajeva nedeljno od bolesti koja se može sprečiti i lečiti“, istakao je on.


U Srebrenici se obeležava 15 godina od masakra – Nadlanu.com\nU Srebrenici se obeležava 15 godina od masakra\nObjavljeno 11. jula 2010. / 00:00:00\nSREBRENICA, 11. jula 2010. (Beta) - U Srebrenici se u nedelju obeležava 15. godišnjiča od ubistva više od 8.000 Bošnjaka u julu 1995. godine u tom gradu.\nU Memorijalnom centru u Potočarima biće upriličena kolektivna sahrana 775 identifikovanih žrtava. Kao najmlađe žrtve biće sahranji Rijad Gabeljić i Mehmed Varnica koji su imali 14 godina kad su ubijeni.\nNa zahtev porodice, uz druge stradale biti sahranjen i Rudolf Hren uz katolički verski obred, koji je takođe ubijen u julu 1995. godine u Srebrenici.\nMeđunarodna komisija za nestale je analizom DNK do sada utvrdila identitet ukupno 6.481 osobe nestale u Srebrenici u julu 1995. godine. Do sada je u Potočarima ukupno sahranjeno 3.749 identifikovanih žrtava.\nOčekuje se da će komemoraciji prisustvovati više desetina hiljada ljudi. Dolazak u Srebrenicu najavili su predsednici i premijeri iz susednih država, među kojima i predsednik Srbije Boris Tadić i šef srpske diplomatije Vuk Jeremić.


Trgovinski lanac Aman otvara maloprodajni objekat u Prijepolju\nPrijepolje - Trgovinski lanac Aman nastavlja sa širenjem maloprodajne mreže u gradovima širom Srbije, pa će tako nakon Novog Pazara ova kompanija koja je drugi po veličini domaći prodajni lanac u Srbiji otvoriti prodajni objekat u Prijepolju.\nNaime, kako saznajemo, u gradu na Limu prodajni objekat nalaziće se u Vakufu na površini od oko 1000 metara kvadratnih u novoizgrađenom velelepnom objektu porodice Muškić u koji je uloženo blizu milion evra, a desetogodišnji ugovor, nakon pregovora koji su trajali gotovo jednu godinu, nedavno je potpisan na obostrano zadovoljstvo.\nKompanija Aman u Srbiji ima više od 200 prodajnih objekata i zapošljava više od 2000 radnika, ovo će biti šansa da posao dobije 20 tak Prijepoljaca koliko se očekuje da će biti zaposleno. Otvaranje maloprodajnog objekata očekuje se krajem juna meseca. (PP Media)\n+3 # Fico 11-05-2017 20:03\nSamo trgovine a sa cim ce nezaposleni narod svu tu silnu robu kupiti??\n0 # Kojo 11-05-2017 23:56\nZivecemo sve bolje i bolje i moci cemo sebi da priustimo odlazak u shoping jednom nedeljno..


Netflix ukida deljenje lozinke, počelo testiranje - Kako Narod Kaže\nNetflix ukida deljenje lozinke, počelo testiranje\nautor KnK 17.03.2021, 11:06 1.3k Pregleda\nU kontinuiranom nastojanju da poveća broj pretplatnika, Netflix testira restriktivniji pristup korisnicima koji dele lozinke bilo kome izvan istog doma’instva. Veliki broj korisnika prijavio je da je Netflix u zadnje vreme tražio od njih da e-mailom ili SMS-om potvrde da su vlasnici naloga.\nPortparol kompanije Netflix prošle nedelje potvrdio je da je u toku strože ispitivanje korisničkih naloga.\n“Ako ne živite s vlasnikom ovog naloga, moraćete da imate sopstveni nalog da biste nastavili sa gledanjem sadržaja”, piše u Netflixovom upozorenju koje se pojavljuje pojedinim korisnicima. Zatim im se nudi opcija da e-mailom ili porukom prime verifikacijski kod kojim će dokazati da su stvarni vlasnici.\nJavna tajna je da ljudi dele troškove pretplate\nNetflix često isprobava razne mogućnosti i sadržaje, ali ne primenjuje sve. Premda omogućuje stvaranje više profila na jednom računu, njih mogu koristiti samo članovi istog domaćinstva. Ipak, javna je tajna da brojni korisnici nastoje da podele troškove pretplate među više domaćinstava.\nNetflix, kome je u pandemiji porastao broj pretplatnika, već je ranije najavljivao da će prema tome biti oštriji.\nTrenutno u svetu ima preko 200 miliona pretplatnika, od čega je gotovo 37 miliona dobio prošle godine. Nije poznato koliki udeo korisnika deli svoje pristupne podatke s prijateljima, što je za sada još uvek dozvoljeno.\nPrethodni članak Prosinečki: Igrao sam sa Ronaldom, ali Dejo je genije\nSledeći članak Nemoguć dogovor Jeremića i Đilasa


Tramp ipak dolazi u Davos - Bizlife.rs\n07:40 Davos, 23/01/2018\nDanas u Davosu zvanično počinje Svetski ekonomski forum na kome će se pojaviti veliki broj lidera iz sveta biznisa i politike. Već prvog dana „zvezda“ će biti kanadski premijer Džastin Trudo, ali prava zvezda Foruma ipak će biti predsednik SAD Donald Tramp, koji je potvrdio svoj dolazak.\nTramp će se Forumu obratiti u petak, a tom prilikom izneće viziju ‘Amerike pre svega’, javljaju svetske agencije.\nDolazak Trampa bio je uslovljen okončanjem delimičnog zatvaranja savezne uprave, ali pošto je sporazum u u Kongresu zaključen, Bela kuća je saopštila da će se Tramp pojaviti u Davosu.\nTramp će putovanje u Švajcarsku iskoristiti za susrete s brojnim čelnicima, među kojima i s britanskom premijerkom Terezom Mej, a agencije napominju da je prethodni američki predsednik koji je putovao u Davos bio je demokrata Bil Klinton 2000. godine.\nUoči današnjeg zvaničnog početka Svetskog ekonomskog foruma u Davosu, sinoć su u švajcarskom zimskom centru dodeljene nagrade Kejt Blančet, Eltonu Džonu i bolivudskoj zvezdi Šahu Ruku Kanu, za rad na podizanju svesti o pitanjima ljudskih prava.\nU toku trajanja foruma govoriće veliki broj lidera iz oblasti politike, ekonomije i šou biznisa, a organizatori izdvajaju govore Angele Merkel, Emanuela Makrona, Tereze Mej, ali i vlasnika Alibabe, Džeka Maa.


Selaković: Zlonamjerni pokušaji podjele odgovornosti za nerede na Cetinju | Trebinje Danas\nSelaković: Zlonamjerni pokušaji podjele odgovornosti za nerede na Cetinju\n08.09.2021. u 11:14\nMinistar spoljnih poslova Srbije Nikola Selaković ocijenio je zlonamjernim i tendencioznim pokušaje pojedinih evroposlanika da odgovornost za nasilne ekstremističke proteste prilikom ustoličenja Njegovog visokopreosveštenstva mitropolita crnogorsko-primorskog Joanikija na Cetinju podijele između organizatora tih protesta i Srbije.\nKomentarišući izjavu evroposlanika Viole fon Kramon da crnogorski predsjednik Milo Đukanović zajedno sa predsjednikom Srbije Aleksandrom Vučićem destabilizuje Crnu Goru i da Vučić instrumentalizuje Srpsku pravslavnu crkvu, Selaković je u saopštenju istakao da je Srbija dosljedna u nemiješanju u unutrašnje stvari Crne Gore.\nOn je istakao da Fon Kramonova ne shvata da niko ne može da "koristi" ili "instrumentalizuje SPC za svoje političke ciljeve", jer je ona starija od svih drugih srpskih i velike većine evropskih institucija, te dodao da tvrdnje ovog evroposlanika samo pokazuju da ona ne umije ili ne želi da shvati ni Srbiju, ni Balkan, pa ni samu Evropu.\nNavodeći da je Fon Kramonova pokušala da podijeli odgovornost za pokušaj onemogućavanja ustoličenja mitropolita Joanikija između organizatora i inspiratora nasilnih ekstremističkih protesta, koji su u vrhu crnogorske vlasti, i Srbije, Selaković navodi da je njen programski cilj da kleveće Vučića i koči razvoj Srbije, predstavljajući je u neistinitom i pogrešnom svjetlu.\nSelaković, koji je i član Predsjedništva vladajuće SNS u Srbiji, istakao je da se Fon Kramonova "odvažila da Beograd stavi u kontekst pokušaja gušenja demokratskih sloboda srpskog naroda i pravoslavnih vjernika u Crnoj Gori".\nOn je naveo da ne mogu krivci da budu i oni koji guše vjerske slobode, među kojima Fon Kramonova pominje Mila Đukanovića, i oni koji se dosljedno na demokratski način bore za poštovanje vjerskih i drugih sloboda srpskog naroda, kako u Srbiji, tako i u Crnoj Gori.\n- Srbija ima legitimno pravo da političkim sredstvima brani interese srpskog naroda i u Crnoj Gori i u bilo kojoj drugoj državi u kojoj Srbi u većem broju žive, i to, ne samo da nije u suprotnosti sa evropskim vrijednostima i standardima, već je upravo u skladu sa njima, i zato ćemo to nastaviti da činimo - poručio je Selaković.\nU pisanoj izjavi poslanik Evropskog parlamenta Viola Fon Kramon je ocijenila da je ustoličenje mitropolita SPC u cetinjskom manastiru pokazalo da retrogradne snage i dalje koriste svaku priliku za destabilizaciju Crne Gore.\nOna je navela da se, usklađeni u svom cilju da sruše progresivne, pro-EU i pro-NATO snage u crnogorskoj vladi, Milo Đukanović i njegovi sateliti iz DPS-a bore da spriječe buduće krivične istrage izazivanjem međunacionalnih tenzija, a da ih snažno podržava njihov, kako je navela, bivši partner Aleksandar Vučić, koji dalje koristi SPC za svoje političke ciljeve u Crnoj Gori.


Opozicija napustila svečanu sednicu tokom Kurtijevog obraćanja - Radio Kosovska Mitrovica\nOpozicija napustila svečanu sednicu tokom Kurtijevog obraćanja\n17. February 2022, 17:09\nSvečana sednica povodom 14. godišnjice jednostranog proglašenja nezavisnosti Kosova u Skupštini je počela intoniranjem himne. Poslanici opozicije napustili su sednicu tokom obraćanja kosovskog premijera Aljbina Kurtija, javlja RTV Kim.\nPoslanicima u kosovskoj skupštini najpre se obratila predsednica Vjosa Osmani, koja je kazala da su na stranu Kosova stale velike svetske države koje su bile protiv Miloševićevog režima.\n„Evropski put ne možemo preći bez pomoći prijatelja, nadamo se da ćemo zaokružiti naš put u EU integracijama i drugim međunarodnim organizacijama“, rekla je ona.\nOsmani kaže da Rusija i Srbija imaju tendenciju da zauzmu ovaj region.\n„Snažno stojimo na strani naših saveznika i strani demokratije. Vrednosti demokratije se najviše vide kroz ovaj dan“, rekla je Osmanijeva.\nOna je dodala da proces dijaloga treba da dobije epilog kao što je u čestitki upućenoj povodom proglašenja Dana nezavisnosti napisao predsednik SAD Džozef Bajden.\n„Put do ovog čina nije bio lak. Narod Kosova je živeo u iskušenju. Naredne korake naše borbe za slobodu je držao pod vođstvom oca osnivača predsednika Rugove, on je u to vreme dao do znanja demokratskom svetu da je njegov cilj nezavisnost zemlje kao preduslov za stabilnost regije. Oslobođenje od ropstva nije bila naša samonacionalna trauma. Svaki rat ima svoje heroje. Naša sloboda poznaje komandanta Adema Jašarija zajedno sa svojom porodicom, kao vođu ovog rata koji je postao žrtva slobode koju danas imamo. U ovoj četrnaestogodišnjici smo zadovoljni, ali nećemo biti potpuno zadovoljni sve dok ne bude onakva kakvu su je zamislili pali borci“, zaključila je ona.\nKosovski premijer Aljbin Kurti kazao je da je danas praznik, kada zapostavljamo sve naše razlike.\n„Proglašenje nezavisnosti bilo je rezultat naše pravedne i oslobodilačke borbe. Naš narod se nije pretvorio u narod koji nešto okupira. Mi smo bili okupirani, ali nikada nismo okupirali nijedan narod. Zahvalni smo svima koji su doprineli nezavisnosti, pre svega palim borcima“, rekao je on.\nKurti je ponovio da po pitanju dijaloga sa Srbijom, Kosovo ima za cilj međusobno priznanje.\nOn je podsetio na usvajanje Rezolucije protiv odražavanja referenduma koji je u januaru raspisala Srbija, a govorio je i o ekonomskom rastu i “uspešnoj borbi protiv korupcije”.\nNa sednici je kosovski premijer govorio i o epidemijskoj krizi sa kojom se Kosovo suočava poslednje dve godine.\n„Kriza je zatekla sve građane Kosova. Znam sve brige građana, da mnogi žive iz doznaka iz dijaspore, sa malo hrane i lošeg zdravlja. Kosovo ima najmanji broj smrtnih slučajeva, a najveći broj vakcinisanih u regionu. Vlada Kosova izdvojila je 20 miliona evra za pomoć policiji, privredi i svima koji su ekonomski najslabiji.“\nTokom govora kosovskog premijera u Skupštini se čuo smeh i dobacivanja poslanika opozicije. Poslanici Demokratske partije Kosova, Demokratskog saveza Kosova i Alijanse za budućnost Kosova napustili su sednicu.\nSednici nisu prisustvovali ni predstavnici Srpske liste.\nNa trgu u Prištini počela je parada policije i pripadnika Kosovskih bezbednosnih snaga.\nParada KBS-a i Policije u Prištini\nNa glavnom trgu u Prištini počela je parada KBS-a i Kosovske policije. U glavnoj ulici u Prištini okupilo se mnogo građana koji prate defile pripadnika dve bezbednosne službe Kosova, javlja RTV Kim.\nOvaj događaj započet je intoniranjem kosovske himne nakon koje se okupljenima obratila kosovska predsednica Vjosa Osmani. Ona se ponovo zahvalila NATO-u, kao i zapadnim zemljama na pomoći u oslobađanju, kako je kazala, Miloševićevog režima.\nDodala je da su za to najzaslužniji članovi porodice Adema Jašarija, ali i drugi pali borci za slobodu.\nParadi pisustvuje i premijer Aljbin Kurti, ministri u njegovoj vladi, kao i predsednik parlamenta Gljauk Konjufca, ali i bivši predsednici Kosova Atifete Jahjaga i Fatmir Sejdiju.\nOva parada se tradicionalno održava na godišnjicu samoproglašenja nezavisnosti, osim prošle godine kada je otkazana zbog epidemije kovida-19.\nNovinarima koji izveštavaju na srpskom jeziku nije omogućen prevod govora kosovskih zvaničnika na maternjem jeziku.


Informeru javna opomena zbog tekstova o Đilasu - Raskrikavanje\n05.11.2018. Marija Vučić Foto: Raskrikavanje\nJedan od lidera Saveza za Srbiju Dragan Đilas podneo je ovom samoregulatornom telu žalbu zbog osam tekstova objavljenih u Informeru tokom jula, avgusta i septembra koji, kako je naveo u žalbi, sadrže govor mržnje.\nU njima je, stoji u žalbi, označen kao „lopov, opoziciona banda, idiot, bahati kreten, neko ko se zalaže za nezavisno Kosovo, neko zbog koga Srbi sa severa Kosova i Metohije neće živeti u Srbiji, ko planira nasilno rušenje vlasti u Srbiji, tajkun, izdajnik, plaćenik i sl“.\nKomisija je ocenila da u spornim tekstovima nesumnjivo ima mržnje, ali su istakli da postoji jasna razlika između toga i govora mržnje zabranjenog zakonima i koji predstavlja oblik diskriminacije.\n„Ukoliko bi se ovakvi stavovi tretirali kao govor mržnje, praktično ne bi bilo dozovoljeno reći ništa protiv političkog protivnika. Ograničavanje slobode govora je moguće jedino ako je to neophodno u demokratskom društvu, što, po oceni članova Komisije, ovde nije slučaj, te stoga smatra da nisu prekršene odredbe Kodeksa koje se odnose na zabranu govora mržnje“, navela je Komisija.\nIpak, kako su naveli, jezik mržnje koji Informer koristi je neprihvatljiv sa profesionalnog i etičkog stanovišta, a izveštavanje kojim se uporno i kontinuirano vodi kampanja protiv nekoga čiji se politički stavovi ne dopadaju redakciji ukazuje na to da namera medija nije da informiše, već da se uključi u političku borbu.\nZbog svega toga, kao i zbog nemoderacije komentara koji sadrže uvrede, Informeru je izrečena javna opomena.\nList Danas nije prekršio Kodeks\nDva teksta o krivičnoj prijavi Saveta za monitoring, ljudska prava i borbu protiv korupcije „Transparentnost“ protiv organizacije „Podrži život“ Sergeja Trifunovića, bila su povod za žalbu koju je podneo Mario Spasić iz „Transparentnosti“ protiv lista Danas.\nReč je o tekstovima „Mario Spasić tuži Trifunovića a sam krije podatke o poslovanju“ i „Krivična prijava protiv Sergeja Trifinovića“ u kojima je, prema Spasićevom mišljenju, prekršen princip istinitosti izveštavanja i novinarske pažnje, a tvrdnje se iznose „paušalno, bez objektivnih merila i sa nedostatkom bilo kakvih kriterijuma za ocene“.\nKomisija je ocenila da Spasić u žalbi nije demantovao nijedan navod iz teksta već da polemiše sa zaključcima autorke teksta.\n„Tako recimo on ne spori da nije predavao finansijske izveštaje 13 godina, već tvrdi da takva zakonska obaveza ne postoji, što nije tačno. Takođe, tvrdi da nema veze sa Vladom Srbije, iako je Ministarstvo zdravlja formiralo radnu grupu za borbu protiv korupcije u zdravstvu, čiji je on, po saopštenju koje je tada objavilo Ministarstvo, glavni koordinator, a u medijima je više puta davao izjave o toj ulozi“, navela je Komisija i ocenila da Danas nije prekršio Kodeks.


Ozbiljne optužbe u TV duelu Hofera i Van der Belena - Sputnjik Srbija\n11:16 28.11.2016 (osveženo 12:44 28.11.2016) Preuzmite kraći link\nKandidat Slobodarske partije Austrije (FPO) za predsednika Austrije Norbert Hofer i njegov protivkandidat Aleksander van der Belen razmenili su niz međusobnih optužbi u TV duelu, nedelju dana pred izbore.\nDok je Hofer za Van der Belena tvrdio da je blizak komunistima, njegov protivnik je upozorio na „državnu krizu“ u slučaju izbora kandidata FPO.\nVan der Belen je optužio Hofera za širenje nesigurnosti kroz pretnje da će delovati da Austrija istupi iz EU.\nHofer je najavio, u više navrata, da će tražiti referendum o članstvu Austrije u EU, ako Unija primi Tursku.\n„FPO se igra sa istupanjem Austrije iz EU već 20 godina. Mnogi političari u Evropi strahuju da bi te spekulacije mogle da izazovu lavinu desničarskog populizma“, rekao je sinoć Van der Belen.\nHofer je odbacio te optužbe i rekao da neće biti izlaska Austrije iz EU, podsećajući da je u više navrata rekao da želi pozitivan razvoj Unije.\nDok je Van der Belen ukazao na važnost odnosa Austrije sa Nemačkom, Hofer se založio za tešnje veze sa istočnim i centralnoevropskim susedima, pre svega Rusijom.\nHofer je rekao da je nemačka kancelarka Angela Merkel izazivala ozbiljnu štetu po Evropu politikom „otvorenih vrata“, koja je omogućila stotinama hiljada migranata, među kojima su bili i teroristi, da prođu kroz Austriju prošle godine.\nOn je napao Van der Belena zbog kritika pobede Donalda Trampa na predsedničkim izborima u SAD.\nHofer se nada da će biti prvi predsednik jedne države-članice EU iz redova desnice, nakon predizborne kampanje koja traje 11 meseci.\nOn uverava da FPO neće, kao što je to učinila prošli put, osporiti ishod izbora 4. decembra, izražavajući uverenje da ovaj put neće biti nepravilnosti.\n„Čitav svet će gledati. Sve će teći tako da ćemo svi zajedno na miru moći da proslavimo Božić“, naglasio je Hofer.\nVan der Belen je izrazio uverenje da će vlasti učiniti sve da ovi izbori prođu u najboljem redu.\nOn je pokušao da se prikaže kao nezavisni kandidat i najavio da će biti „predsednik centra“.\nIstovremeno je ocenio da bi Hofer kao predsednik izazvao „državnu krizu“, ukoliko bi raspustio Vladu, što je u više navrata najavljivao.\nDva kandidata iznela su i različite stavove po pitanju spoljne politike.\nVan der Belen se prikazao kao prozapadni političar, koji je orijentisan prema EU, dok je Hofer podvlačio važnost odnosa sa državama Istočne Evrope, kao što su Rusije ili članice Višegradske grupe.\nTV duel je još jednom pokazao da u Austriji, uoči izbora, vlada referendumska atmosfera, koja je stvorena kako od strane domaćih medija i političara, tako i iz inostranstva, jer se biračima stalno ukazuje da biraju između desnice i umerene struje.\nVan der Belen, Hofer


Jedinstveni novi hotel u Portoriku - Lux Life luksuzni portal: Moda, Stil, Trendovi, Kolekcije 2018...\nU pitanju je opčinjavajuća otvorena enklava, smeštena na prostoru nekadašnjeg Laurance Rockefeller imanja. Novi Ritz Carlton Reserve posed trebalo bi da zvanično otvori svoja vrata u oktobru ove godine, sa luksuznim odmaralištem koje obećava sasvim novi način za uživanje u lepoti ove destinacije.\nNagrađivani rezervat poseduje i AAA Five Diamond sertifikat, a sada je postao još bolji sa svojim osveženim dizajnom, koji u sebi sadrži ručno rađene elemente i toplu paletu boja u svakoj od 114 soba i apartmana na plaži. U eksterijeru, više od 300.000 biljaka je pažljivo odabrano i posađeno kako bi idealno akcentovale umirujuću rajsku atmosferu ovog mesta i sprečile goste da čak i na tren pomisle na povratak kući.\nZvezda ovog odmarališta svakako je Su Casa vila, koja poseduje pet spavaćih soba, moderan i uglađen izlged. Nudeći idealno privatno iskustvo odmora, ova vila je verovatno ono o čemu smo svi makar jednom maštali, a nikada nismo iskusili.\nGosti takođe mogu uživati u inovativnim gastronomskim konceptima ovog odmarališta u restoranu i baru, dok je restoran pored bazena idealan za ljude koji dolaze sa porodicom. Restoran na plaži će vam se naći pri ruci da ispuni sve vaše potrebe, tako da imate priliku da razmišljate samo o uživanju.\nNakon uživanja na plaži i u jelu, savetujemo vam da posetite Spa Botanico, spa centar sa pet zvezdica, ili fitness centar i Movement Studio, koji će vas održati u dobroj formi.\nTakođe, postoje i dva nova butika u ovom delu sveta, sa pažljivo odabranom kolekcijom aksesoara, poklona i ležerne odeće, koji će ulepšati dan svakoj dami.\nPROČITAJTE SLEDEĆI TEKST: Spektakularan hotel u kom se sastaju Tramp i Kim Džong Un


OVO ĆE SVE ODUŠEVITI: Zvezda i Partizan u poznatoj fudbalskoj igrici!\nZimska pauza se bliži kraju, a klubovi vrše završne pripreme za nastavak takmičenja. O planovima Zajednice klubova Super lige i Prve lige Srbije, izazovima koji predstoje, međunarodnoj saradnji i svojim očekivanjima, govorio je u generalni sekretar Zajednice, Darko Ramovš.\n– Mi se još uvek privikavamo na novi model poslovanja. sada smo zajednica kompletnog profesionalnog fudbala u Srbiji. U proteklom periodu desile su se neke pozitivne stvari, jedan od njih je sistem ‘Komet’, koji je implementiran u profesionalni fudbal u Srbiji, a očekuje ga implementacija i u amaterski. On će olakšati funkcionisanje klubova i organizaciju samih takmičenja, rekao je Ramovš.\nU ovoj sezoni promenjen je i sistem takmičenja u PLS.\n– Po prvi put imaćemo baraž u Prvoj ligi Srbije. Ekipe će imati veći fond utakmica i takmičenje će biti zahtevnije za klubove. Nadamo se da će se to pokazati kao dobro, ističe gensek Super i Prve lige Srbije\nNovina u funkcionisanju profesionalnog fudbala u Srbiji je da će nadzorni organi Superlige i Prve lige Srbije funkcionisati objedinjeno.\n– Mi kao zajednica dobili smo izazov i zadatak da pronađemo nove modele za funkcionisanje. Naša je misija da obezbedimo što bolji model za takmičenje naših klubova. Ne možemo se pohvaliti time da je profesionalizam u PLS na visokom nivou. Praksa je u ozbiljnim zemljama da se profesionalni fudbal nalazi pod jednom kapom. Ideja jeste bila da dobijemo veći marketinški prostor i više interesovanja za unapređenje srpskog fudbala. Mnogo je zadataka pred nama, nadam se da će to biti izazov za sve učesnike u profesionalnom fudbalu. Možda uspemo da pronađemo model dugoročnog strategijškog planak kojim ćemo pomeriti naš fudbal u pozitivnom smeru, kaže Darko Ramovš.\nLjubitelje fudbala i video igrica uskoro očekuje jedna dobra vest.\nSmatramo da postoji dosta stvari koje se mogu unaprediti. Superliga i Prva liga Srbije nemaju naslovnog sponzora, to se često spominjalo, taj problem još nismo rešili. Smatram da postoji veliki prostor da se to pronađe. Da na taj način obezbedimo dodatan priliv za funkcionisanje zajednice i pomoći klubovima. Ideja je da se napravi ugovor sa jednom izraelskom firmom koja se bavi izradom igrice ‘Real Manager’ koja je popularna u većini evropskih liga. Ona bi pratila tok prvenstva i praktično promovisala naše prvenstvo i igrače, omogućivši marketinški prostor koz koji bi mogli da obezbedimo dodatne prihode, objašnjava Ramovš.\nDAN ZA ISTORIJU: Haos u beogradu, dva večita derbija u istom danu!\nPrevious Article DAN ZA ISTORIJU: Haos u beogradu, dva večita derbija u istom danu!\nNext Article NEVEROVATNO VEČE: Bogdanović „razbio“ Kliperse!


Izložba je rezultat bilateralne saradnje Muzeja za istoriju farmacije Farmaceutskog fakulteta i Ambasade Mađarske u Beogradu, čiji je cilj dobijanje digitalnog dokumentovanja podataka i dokumentacije o predmetu iz muzejske zbirke po muzejskim standardima, čime se povećava vidljivost i dostupnost predmeta.\nPredmet izložbe je knjiga Kreuterbuch, Adama Lonicera, s kraja 16. veka, koja nedvosmisleno pokazuje uticaj zapadne kulture i nauke na razvoj zdravstvene kulture, medicine i farmacije u Srbiji. Tokom istraživanja došlo se do zaključka da su malobrojne zbirke medicinskog karaktera, kao i da su sporadične farmaceutske zbirke izraz entuzijasta -pojedinaca, a da su obe u digitalnoj formi gotovo nedostupne.\nU saradnji sa Nacionalnom bibliotekom Sečenji iz Budimpešte obavljeno je istraživanje o istorijskom putu knjige. Proces digitalizacije knjige obima 768 strana obavljen je na Fakultetu dramskih umetnosti u Beogradu, na Katedri za kameru. Digitalizacijom knjiga iz 16. i 17. veka koje su štampane goticom, istraživačima će biti omogućen rad na daljoj detaljnoj analizi i tumačenju.\nTokom trajanja izložbe "Digitalizacija knjige kao funkcionalno kulturno nasleđe", autorke Jelene Manojlović, kustosa Muzeja za istoriju farmacije, posetioci će biti u prilici da vide primerak stare i retke knjige Kreuterbuch, Adama Lonicera, koja se izlaže javnosti u retkim prilikama.


Mjere /Na Međunarodnom aerodromu Sarajevo danas tek dva leta / Radio Sarajevo\nMjere / Na Međunarodnom aerodromu Sarajevo danas tek dva leta\n23. 03. 2020. u 09:23:00 Fena\nNa Međunarodni aerodrom Sarajevo danas će sletjeti dva putnička aviona, iz Dubaija i Zagreba, te su planirani i povratni letovi za te destinacije.\nKompanija Turkish Airlines ranije je objavila da obustavlja skoro sve letove, te u petak, 27. marta, imaju posljednji let za Sarajevo, potvrdila je Feni glasnogovornica Međunarodnog aerodroma Sarajevo Sanja Bagarić.\nI kompanija Qatar Airways obustavila je sve letove do Sarajeva do 1. maja, tako da u ovom trenutku na Međunarodnom aerodromu Sarajevo prometuje samo još nekoliko aviokompanija, ali reducirano.\nIz Međunarodog aerodroma Sarajevo podsjećaju da je u zgradu Terminala dozvoljen ulazak samo putnicima i zaposlenicima Aerodroma, te zaposlenicima drugih poslovnih subjekata i institucija koje posluju na Aerodromu.\nSvi koji dočekuju nekoga ili ispraćaju na put, kako navode, treba da se zadrže na parkingu ispred aerodroma.\n"Poduzete su sve predviđene mjere kako bi smanjili izloženost i mogućnost prenosa oboljenja, te zaštitili, prije svega, naše zaposlenike, kolege iz drugih organizacija, putnike i posjetitelje i u stalnom smo kontaktu sa svim nadležnim institucijama. Redovno se provode mjere dezinfekcije prostora i vozila kojima se prevoze putnici", kazala je Bagarić.\nS obzirom na to da se situacija vezano za letove konstantno mijenja, sa Međunarodnog aerodroma Sarajevo mole putnike da prije puta kontaktiraju aviokompaniju kojom namjeravaju letjeti, odnosno ambasade/konzulate zemalja u koje putuju.\n"One koji planiraju dolazak u BiH, molimo da za sva pitanja o uvjetima ulaska u zemlju kontaktiraju Graničnu policiju BiH, te Federalnu upravu za inspekcijske poslove, po pitanju mjera koje se provode prilikom ulaska", podsjetila je Bagarić.\nPromet roba preko Međunarodnog aerodroma Sarajevo se nastavlja, uz smanjen broj dnevnih, odnosno sedmičnih letova.\nTagovi: koronavirus COVID-19 MEĐUNARODNI AERODROM SARAJEVO letovi Zagreb Dubai aviokompanije Turska Katar FUZIP Granična policija BiH\nCOVID-19 / Tuzlanski aerodrom ostao bez letova, Wizz Air obustavio sve do 3. aprila\n! / Inspektori na aerodromima Sarajevo i Tuzla pod nadzor stavili 299 putnika


Lajčak u Beogradu: Države EU-a očekuju konstruktivan nastavak dijaloga po pitanju Kosova - Bolja Strana\nNaslovnica Svijet Lajčak u Beogradu: Države EU-a očekuju konstruktivan nastavak dijaloga po pitanju Kosova\n“I u Prištini i u Beogradu poslao sam istu poruku, da države članice EU-a očekuju da dijalog o sveobuhvatnoj normalizaciji odnosa Srbije i Kosova i svim otvorenim pitanjima bude nastavljen konstruktivno i u dobroj veri. Spremni smo da dovedemo proces do uspešnog okončanja onoliko koliko su dve strane na to spremne”, izjavio je Lajčak.\nOn je izrazio zadovoljstvo da “u Prištini postoji razumevanje da je dijalog od ključnog značaja i da mora da se nastavi nakon formiranja tamošnjih institucija”.\nOn je kazao i da Srbija podržava aktivnosti, napore i namere Lajčaka da se politikom kompromisa dođe do rešenja koje bi značilo “delimično zadovoljstvo za obe strane bez ultimatuma i bez nametnutih rešenja”.\n“Ono što je važno je da Srbija ne postavlja nikakve rokove za dolazak do kompromisnog dogovora, jer je mnogo važnije da napravite nekakav dogovor da delimično zadovoljne obe strane, nego da se ishritrenim rešenjima dođe do katastrofe”, dodao je Vučić.\nNaredni članakTrkači iz 15 zemalja na ovogodišnjem Mostar Run Weekendu


Korist od slobode - Vladimir Gligorov - Peščanik\nViše od pedest posto građana Rusije veruje da bi njihovoj deci bilo bolje kada bi mogli da odrastaju u Sovjetskom Savezu, a ne u današnjoj Rusiji. Zidovi, dakle, a ne sloboda, mogu nekima da izgledaju korisni. Kako stoji stvar u srednjoj Evropi, a kako na Balkanu?\nNezadovoljstvo stanjem u privredi i standardom je veliko, ali u srednjoj Evropi se političke slobode cene. Objektivno, međutim, privredni je napredak nesporan. Proizvodnja je znatno povećana, posebno industrija i izvoz. Uz to, nejednakost, po mnogim pokazateljima, nije značajno povećana, u velikoj meri zbog snažnog privrednog rasta, koji je omogućio i da se vodi briga o socijalnoj stabilnosti. Zaista, zahteva se veća individualna odgovornost, a to znači i veća izloženost rizicima kod donošenja odluka, što je verovatno razlog da nekog prevelikog oduševljenja privrednim dostignućima nema. Ali nema sumnje da je sloboda srednjoj Evropi bila korisna.\nDrugačije stoje stvari na Balkanu. Tu se vrednost slobode još uvek može oceniti po šteti koju nanosi nesloboda. Posle dvadeset godina sukoba kako bi se podigli svakojaki zidovi, razlika između onih koji ih ruše i onih koji ih se drže je očigledna. Balkanske zemlje članice Evropske unije i Albanija prolaze bolje od još uvek zavađenih zemalja bivše Jugoslavije. Ove poslednje ili proizvode jedva nešto više ili znatno manje nego pre dvadeset godina. O industriji i izvozu nema mnogo smisla ni govoriti. Uz to, cvetaju ideologije, kako se nekada govorilo, bekstva od slobode i preziranja realnosti. Za razliku od Rusije gde se čezne za Sovjetskim Savezom, ovde se čezne za nekim drugim negativnim utopijama. To ne znači da se ne ceni sloboda, što se recimo vidi i po popularnosti ukidanja viza, već samo da iza zida, već dvadeset godina, korist imaju graditelji i čuvari zidova i glorifikatori neslobode.


"DTD Ribarstvo" predstavilo riblje dimljene kobasice i viršle\nNa nedavno završenom međunarodnom poljoprivrednom sajmu u Novom Sadu kompanija "DTD Ribarstvo" predstavila je novu liniju proizvoda koja predstavlja svojevrstan pionirski poduhvat u Srbiji, a reč je o "ribljem roštilju".\nNaime, novi proizvodi, "Ribella riblje viršle" i "Ribella riblje dimljene kobasice" potpuno su nova vrsta proizvoda na domaćem tržištu i omogućavaju potrošačima da na vrlo jednostavan način i za veoma kratko vreme, pripreme zdrav obrok od ribe.\nNaime, riblje viršle i riblje dimljene kobasice izrađene su od amura, a sadrže oko 16% proteina i 14% masti. Viršle i kobasice od amura su posne, brzo i lako svarljive, bez veštačkih aroma i boja, što govori o bezbednosti proizvoda.\n- Istraživanja tržišta su pokazala da postoji potreba upravo za takvom vrstom proizvoda. Ovi proizvodi ne sadrže gluten pa mogu da ih konzumiraju svi koji se pridržavaju pravila bezglutenske ishrane.\nPoznato je da deca i mladi često konzumiraju viršle i kobasice koje se lako i brzo pripremaju, a izuzetno visok sadržaj ribe, oko 65%, potvrđuje da su pravi izbor upravo za njih. Inače se u Srbiji riba malo konzumira, svega 7 kg po sobi godišnje, što je znantno niže od evropskog proseka.\nOvo je naš način da edukujemo stanovništvo da je riba u svakodnevnoj ishrani izuzetno blagotvorna za zdravlje - naglasio je Siniša Simić, direktor Sektora za preradu ribe u "DTD Ribarstvu".\nAmur od kojeg su izrađeni ovi proizvodi, uzgajan je na ribnjacima "DTD Ribarstva" u strogo kontrolisanim uslovima, što garantuje kvalitet sirovine, a samim tim i kvalitet krajnjeg proizvoda. Meso amura je posno i ukusno i često je na meniju u okviru raznih vidova dijetalne ishrane.


IZVOR: vesti online.com/travelmagazine.rs\nIako ljudi odlazak na putovanje vezuju za odmor, uživanje i stvaranje lijepih uspomena, poslovna putovanja mogu da izazovu brojne zdravstvene probleme.\nIstraživanje koje su zajedno sproveli Global Business Travel Association i American Express, pokazalo je da kompanije uglavnom brinu o svojim zaposlenima kojima je u opisu radnog mjesta da putuju. One im obezbjeđuju informacije, upozoravaju ih na potencijalno opasne situacije na destinacijama na koje putuju (politička nestabilnost, zarazne bolesti i slično), obezbjeđuju logistiku, vakcinacije, pa čak i zdravstveno i životno osiguranje. Ipak, najčešći problemi vezani za poslovna putovanja – stres, manjak fizičke aktivnosti i zdrave hrane, poremećaji sna, i dalje predstavljaju ozbiljan problem za zaposlene, čija česta poslovna putovanja tokom dužeg vremenskog perioda mogu da dovedu do razvijanja hroničnih bolesti.\nStručnjaci navode da bi nekoliko jednostavnih mjera značajno poboljšalo situaciju, a najznačajnija je edukacija zaposlenih od strane kompanije. Nadređeni bi svojim zaposlenima trebalo da skrenu pažnju na važnost pravilne ishrane, da im organizuju boravak u hotelima koji imaju sadržaje za rekreaciju (teretane, fitnes sobe) i da u okviru kompanije organizuju treninge na kojima će zaposleni da savladaju tehnike za upravljanje stresom.


Bliži se finale 50. „Dnevnikovog“ turnira u malom fudbalu | Saopštenja za javnost\njanuar 14, 2013 • 12:26\nBliži se finale 50. „Dnevnikovog“ turnira u malom fudbalu\nJubilarni 50. „Dnevnikov“ turnir u malom fudbalu bliži se finalu i polufinalna i finalna utakmica sigurno će biti adrenalinske. Jedan od učesnika, kompanija MaxBet, iskoristila je priliku da obraduje sve ljubitelje sporta i pratioce turnira brojnim iznenađenjima. MaxBet promoterke obradovaće gledaoce polufinalne i finalne utakmice poklonima iz ove kompanije.Iz kompanije MaxBet kažu da u ovoj kompaniji praznično raspoloženje i dalje traje, te će Novogodišnja promo patrola obići i sale u kojima se igraju završne utakmice „Dnevnikovog“ turnira. Slogan kompanije MaxBet glasi „Život Je Igra“, a u skladu sa tim, promoviše se ideja da uvek treba verovati u sreću, navijati za favorite i očekivati neočekivano!\n„Dnevnikov“ turnir godinama privlači pažnju svih zaljubljenika u sport, a igrači malog fudbala znaju da nema krune bez „Dnevnikovog“ pehara. Prošle godine pobedili su igrači Kafea Ugner, koji sada igraju pod imenom Tradicija socijalisti, a pre dve godine prva je bila ekipa Klarisa (sada Kafe Dva kralja). Uskoro ćemo saznati ko će biti pobednik jubilarnog turnira i na taj način upisati ime svog kluba u istoriju.\nNakon utakmice, MaxBet Novogodišnja promo patrola putuje u Zrenjanin na izvlačenje nagrada velike MaxBet nagradne igre.\nFiled under: Saopštenja, bacano, mali fudbal, maxbet, saša marčeta


RTCG - Radio Televizija Crne Gore - Nacionalni javni servis :: Društvo :: Neprolazna bliskost naroda Crne Gore i Rusije\n12. 02. 2021. 14:40 >> 14:42 12\nIstorijska, kulturološka i vjerska bliskost naroda Crne Gore i Rusije je neprolazna, a u narednom periodu radiće se na dodatnom povezivanju dva naroda. To je poručeno na sastanku ministarke prosvjete, nauke, kulture i sporta Vesne Bratić i ambasadora Ruske Federacije u Podgorici Vladislava Maslenikova.\nBratić je, kako je saopšteno nakon sastanka, rekla da nikakve političke odluke ne mogu da promijene emociju dva naroda, čije veze su, kako navodi, "toliko duboko ukorijenjene, da vremenom mogu postajati samo još dublje".\nOna je istakla da je resor na čijem je čelu otvoren za nova polja saradnje sa Ruskom Federacijom, a akcenat je na mobilnosti studenata i oblasti nauke.\n"Maslenikov je rekao da se u toku svog boravka u Crnoj Gori uvjerio u povezanost dva naroda, te da ga raduje otvorenost Vlade za nove modele saradnje. On je podsjetio da je Ruska Federacija prošle godine dodijelila 37 stipendija za studiranje crnogorskih studenata na visokoškolskim ustanovama Rusije, kao i da će se sa ovom praksom nastaviti", navodi se u saopštenju.\nBratić i Maslenikov su se saglasili da je promocija ruskog jezika u Crnoj Gori zajednički interes, a dogovoren je i nastavak razgovora o konkretnim smjerovima dalje saradnje.\nMinistarstvo prosvjete Crna Gora - Rusija Vladislav Maslenikov Vesna Bratić


Otvorene prijave za učešće na konferenciji “Beogradski model Evropske unije – BEUM 2015” – STUDOMAT\nOtvorene prijave za učešće na konferenciji “Beogradski model Evropske unije – BEUM 2015”\nVeć petu godinu za redom Beograd će ugostiti preko 300 mladih lidera iz preko 50 zemalja na konferenciji "Beogradski model Evropske unije – BEUM 2015", koja će se održati između 11. i 15. novembra 2015. godine u prostorijama Narodne skupštine Republike Srbije.\nSTUDOMAT / 14.09.2015. 02:00\nOva konferencija predstavlja simulaciju rada organa Evropske unije: Evropskog parlamenta, Savjeta Evropske unije, Evropskog savjeta i Evropskog suda pravde. Okupljeni mladi i uticajni lideri dobiće uloge ministara, poslanika, sudija, lobista i novinara, čime će, simulirajući procese donošenja odluka i zakona, steći praktično znanje o EU, ali i razviti brojne lične vještine i kontakte.\nUčesnici koji simuliraju rad Evropskog savjeta, raspravljaće o trenutnoj izbjegličkoj krizi na Mediteranu, dok će učesnici u Evropskom parlamentu i Savjetu EU donositi amandmane na dva zakonska prijedloga: Direktivi o ograničavanju kultivacije genetski modifikovanih organizama u EU i Regulativi o uspostavljanju Evropskog fonda za strateške investicije. Učesnici koji simuliraju rad Evropskog suda pravde baviće se zanimljivim slučajem arbitraže između Evropske komisije i Googla oko monopolskog položaja na evropskom tržištu.\nPravo na učešće imaju studenti i diplomci fakulteta društvenih nauka starosti do 30 godina iz Srbije i inostranstva. Prijave su otvorene između 15. jula i 11. oktobra i vršiće se preko internet stranice: www.belgrade-meu.org.\nU svjetlu predstojećeg otvaranja pregovaračkih poglavlja između Republike Srbije i EU, događaj ovog tipa je od izuzetne važnosti za edukaciju prvenstveno domaćih studenata, koji su slabo upoznati s načinom funkcionisanja institucija EU, ali i šire javnosti, navode organizatori.\nNakon četiri izuzetno uspješna izdanja Udruženje BEUM, organizator ove konferencije, s ponosom ističe da je ova simulacija EU postala jedna od najvećih i najprestižnijih konferencija ovog tipa na svijetu.\nViše informacija o Beogradskom modelu Evropske unije može se dobiti putem web stranice: www.belgrade-meu.org, Facebook stranice i e-mail adrese: [email protected]


Vreme 1163 - Porodicne tajne – Odnosi Nikolica i Vucica: Domacin i njegov reformisani sin\nOdnos dva najmoćnija čoveka u Srbiji jedna je od većih enigmi političkog života u Srbiji. Iako se o razmimoilaženjima između predsednika Srbije Tomislava Nikolića i prvog potpredsednika Vlade Aleksandra Vučića nagađa još od vremena pre prošlogodišnjih izbora, priroda tog odnosa dublja je i složenija od pukog svođenja na sukob ili jedinstvo.\nRazlike su evidentne: dok se Tomislav Nikolić susreće sa Vladimirom Putinom i Aleksandrom Lukašenkom, Aleksandar Vučić odlazi u Nemačku i Sjedinjene Američke Države. Kosovo je za Nikolića teritorija koje se Srbija nikada neće odreći, dok se Vučić dugo držao podalje od ove teme. Odnos je obrnut kada je reč o Evropskoj uniji: za Vučića ona nema alternativu, dok Nikolić jedva da se izjašnjava o važnosti koju evropske integracije imaju za Srbiju. I na pojavnom planu, njih dvojica gaje dijametralno suprotan politički imidž: Nikolić neguje domaćinski stil, konzervativnog opredeljenja, Vučić o sebi formira sliku modernog, reformski nastrojenog političara, ne bežeći (čak i namerno potencirajući) poređenja sa pokojnim premijerom Zoranom Đinđićem. "Jedan je konzervativniji, drugi je pragmatičniji", kaže u razgovoru za "Vreme" analitičar Dejan Vuk Stanković: "Međutim, negde oko sedme ili osme runde pregovora sa Prištinom je postalo jasno da razlike među njima nisu dovoljno velike da bi se ispoljile ili okarakterisale kao sukob ili razdor."\nU tom smislu, dve su ključne tačke na kojima se vidi da su, uprkos spekulacijama o razdoru, Vučić i Nikolić i dalje jedinstveni: jedna je odbijanje briselske ponude u pregovorima sa Prištinom, a druga – vojvođanska Deklaracija o zaštiti ustavnih i zakonskih prava Pokrajine.\n"Ako gospodin Pajtić ima drugih problema, onda to nisu problemi Srbije i njene autonomne pokrajine. Ako on misli da je to odbrana Bojana Pajtića od nečega što se oko njega polako priprema... Čini mi se da već sada postoji dovoljno dokaza da u njegovoj vladi nije sve rađeno u skladu sa zakonom", rekao je Nikolić na konferenciji za novinare u Beogradu upitan o najavljenoj deklaraciji pokrajinske vlade. Nikolić je pozvao predsednika vlade Vojvodine Pajtića, inače, zamenika predsednika opozicione Demokratske stranke, da raspiše referendum i izbore u Vojvodini i da u kampanji kaže građanima da je Vojvodina diskriminisana, pa će se, kako je naveo, videti ko će pobediti: "Ako je toliko siguran, neka raspiše nekakav referendum, neka da ostavku i ode na izbore, pa ćemo da vidimo ko će da pobedi", poručio je Nikolić i dodao da se aktuelna vlast bori "sa mnogo većim silama i alama nego što je to gospodin Pajtić koji izmišlja problem tamo gde ga nema". U saglasju sa tim je i ono što je rekao Aleksandar Vučić: da je vojvođanska vlast nanela ogromnu štetu državi Srbiji inicijativom da pokrajinska skupština usvoji deklaraciju o zaštiti prava Vojvodine. Vučić je televiziji Pink rekao da inicijativa predsednika Vlade Vojvodine Bojana Pajtića o usvajanju deklaracije o zaštiti prava Vojvodine predstavlja "užasan udarac Srbiji u trenutku koji nije ni lak ni jednostavan".\nDejan Vuk Stanković se slaže sa ocenom da je Vojvodina tačka slaganja tandema koji se u poslednje vreme gotovo u svemu razlikuje: "Kada je reč o Vojvodini, razlike nema, osim što se i tu može reći da se Nikolić drži rezervisano, a Vučić je pitanje deklaracije shvatio kao nekakvo nadmetanje između Demokratske stranke i Srpske napredne stranke."\nPOSETA RAZDORA: No, vratimo se na utorak, 9. april, dan kada je zvanični Beograd odbio briselsku ponudu, a Tomislav Nikolić aktuelizovao pitanje vojvođanske deklaracije. Tog dana, u poseti predsedniku Srbije bio je predsednik Republike Srpske, Milorad Dodik. Prema onome što je "Vreme" imalo priliku da čuje u krugovima bliskim vrhu Srpske napredne stranke, Dodikova poseta nimalo nije obradovala Vučića: "On misli da je Dodik tu posetu zloupotrebio za vlastite interese", kaže naš izvor i dodaje da, zapravo, niko u SNS-u nije bio srećan zbog njegovog dolaska. Da je zbog Dodikove posete došlo do ozbiljnijeg sukoba između predsednika Srbije i prvog potpredsednika Vlade, potvrđuju i izvori bliski Miloradu Dodiku. Istovremeno, "Slobodna Bosna" piše da je Dodikova izjava: "Tu smo da stanemo iza rukovodstva Srbije i pozovemo na jedinstvo, jer vrijeme nikada neće oprostiti onima koji nisu jedinstveni...", zapravo bila poruka Aleksandru Vučiću, koji već mesecima izbegava da se susretne sa njim. Osim toga, svi sagovornici "Vremena" smatraju da Vučić nije znao ništa o Dodikovom dolasku u Beograd i da je sve organizovao Tomislav Nikolić.\nIpak, izvor "Vremena" iz Srpske napredne stranke kaže da odnosi između Vučića i Nikolića prolaze kroz uspone i padove, da ima i povišenih tonova, ali da su oni takvi oduvek i u njima u poslednje vreme nema ničega neuobičajenog: "U SNS-u postoji jedan aksiom: da nije bilo Tome Nikolića, Vučić ne bi došao na vlast. Ali, sve posle toga je Vučićevo delo, a zbog rasta njegove popularnosti, naprednjaci koji su naklonjeniji Tomi osećaju se marginalizovano." Naš sagovornik dodaje da je SNS zajednički politički projekat Nikolića i Vučića, ali da se uvek podrazumevalo da Vučić ima ulogu mlađeg partnera: "Mislim da je taj njihov odnos takav i dan-danas."\nMeđutim, ne treba zaboraviti da su zbog različitih stavova o politici SNS-a, Nikolić i Vučić proteklih godina imali dva ozbiljna sukoba. Prvi se dogodio kada je Nikolić, po Vučićevom mišljenju, nepromišljeno i bez konsultacija sa stranačkim vrhom stupio u štrajk glađu i žeđu, koji je naprasno objavio na mitingu SNS-a 16. aprila 2011. Drugi ozbiljniji sukob dogodio se odmah nakon prvog kruga prošlogodišnjih predsedničkih izbora, kada je Nikolić ostvario manji rezultat od protivkandidata Borisa Tadića. Istoričar Radoš Ljušić i lider naprednjaka u Nišu Zoran Perišić bili su glavni kritičari Tomislava Nikolića na sednici Glavnog odbora te stranke, održanoj samo dva dana nakon prvog kruga izbora. Do direktnog sukoba Vučića i Nikolića nije došlo, ali se izdvojio i drugi deo Glavnog odbora koji je za loš izborni rezultat krivio Vučića. Povod za čarke bila je činjenica da je Nikolić, tradicionalno okrenutiji unutrašnjosti i Šumadiji, u Beogradu dobio više glasova nego kandidat SNS-a za gradonačelnika Aleksandar Vučić. Vučić bio ujedno ljut na tim SNS-a koji je vodio kampanju i nije ga dovoljno podržao. Sagovornik "Vremena" iz SNS-a kaže da su se svi ovi sukobi umirili nakon Nikolićevog trijumfa u drugom krugu predsedničkih izbora.\nDejan Vuk Stanković smatra da Nikolićev i Vučićev odnos snaga unutar stranke treba analizirati na nivou poslaničkog kluba i unutarstranačkih organa, gde su snage unutar ovih organa različito raspoređene i u njima vlada zanimljiva dinamika odnosa, naš sagovornik iz SNS-a misli da bi, ako bi u ovom trenutku bili održani stranački izbori, Vučić imao malu prednost: "Vučić je potpuno promenio stil koji je do sada postojao u SNS. Nije doveo za najbliže saradnike partijske poslušnike, nego ljude koji znaju posao, na neki način su eksperti, a nisu mnogo poznati u javnosti. Pomno prati sve medije, zna sve rejtinge. U njegovom okruženju sve funkcioniše kao sat, dok oko Nikolića ima amatera, prijatelja, rođaka." Doduše, smatra sagovornik "Vremena", Nikolić je po pitanju političkog imidža opušteniji, jer je na funkciji predsednika Srbije miran u narednih pet godina, dok Vučiću stalno nad glavom visi opasnost parlamentarnih izbora koji bi mogli da promene odnos snaga u Vladi Srbije.\nUVERLJIVA NAGAĐANJA: Stanković dodaje da između Vučića i Nikolića do sada nije došlo do jačeg sukoba jer za to nije bilo pravog iskušenja: "Pravo iskušenje će doći ako, kada je reč o Kosovu, stigne ponuda koja će biti uravnoteženija u odnosu na srpske interese. Odnosi Vučića i Nikolića nisu još stigli do tačke preloma, ali postoji mogućnost da se pojavi realan osnov za ispoljavanje. Podela ili sukob između njih dvojice je u domenu spekulacije, ali ipak spekulacije koja ima nekakvu empirijsku podlogu. Rekao bih da je to jedno uverljivo nagađanje."\nBez obzira na to što su razmimoilaženja na liniji Vučić-Nikolić povremeno očigledna, mora im se priznati da su jedinstveni u jednom: sve ostaje u kući. Do sada nijedan od njih dvojice nije podlegao iskušenju da neslaganja rešava u javnosti. Zato ostaje prostor i za pretpostavku da je zapravo reč o dobro uigranom tandemu, a da su sve vidljive razlike među njima zapravo deo zajednički dogovorene taktike. "Za sada, njih dvojica dobro funkcionišu kada je reč o pokrivanju različitih slojeva biračkog tela. Nikolić pokriva konzervativni deo i čuva stari rezervoar glasova Srpske radikalne stranke, dok Vučić krči put ka reformski orijentisanim političkim elitama, a ne direktno u biračkom telu", kaže Stanković: "Vučić se više bori za poziciju u domaćoj i međunarodnoj političkoj eliti. Njegov rejting raste na konto nagoveštaja uspeha u borbi protiv korupcije, dok Nikolić čuva stare birače i mora se priznati da nije neuspešan u tome, s obzirom na njegovu interpretaciju Haškog tribunala, Vukovara, Srebrenice, ratova, i tako dalje..."\nKada je reč o odnosu predsednika Srbije prema Haškom tribunalu i pitanjima ratova devedesetih, sagovornik "Vremena" iz Srpske napredne stranke kaže da Aleksandar Vučić nije bio zadovoljan ni govorom Tomislava Nikolića pred Generalnom skupštinom Ujedinjenih nacija od 10. aprila: "U jednom trenutku se na stolu našla čak i ponuda da Nikolić odustane od govora, a da srpski osuđenici za ratne zločine služe kazne zatvora u Srbiji, ali do takvog dogovora nije došlo." Osim toga, kaže on, bilo je spora i oko činjenice da između pisane verzije govora, koja je dostavljena medijima, i onoga što je Nikolić izgovorio u GS UN postoje dve krupne razlike. Nikolić je za govornicom izostavio rečenicu: "Sa stanovišta nauke i etike, haški procesi mogu da se stave u istu ravan sa procesima koje je vodila Inkvizicija, kao i sa pariskim i moskovskim procesima." U delu govora o tome da Srbija ne negira krivicu da su u ratnom vihoru Srbi činili zločine, Nikolić je posebno apostrofirao Srebrenicu, što nije bilo pomenuto u napisanom govoru.\nISTOK–ZAPAD: Analitičari odnosa dva najmoćnija političara u Srbiji skloni su da kao najveću razliku među njima navode Nikolićevu okrenutost ka Istoku, odlikovanja istočnoevropskim liderima i bliske veze sa Rusijom, ali i bliskoistočnim liderima, dok je sa druge strane Vučić mnogo više naklonjen Zapadu, odnosno, Berlinu i Vašingtonu. Nakon prošlonedeljnog sastanka sa nemačkim i francuskim evroparlamentarcima, kada je izjavio da Srbija verovatno neće dobiti datum početka pregovora o pridruživanju EU, Vučić je ipak ostao dosledan čvrstom opredeljenju za evropske integracije. On je tada poručio da politika Srbije nije i neće biti politika prošlosti, nego politika budućnosti, da će Srbija nastaviti svoj put ka EU i da razume sve obaveze ne samo u dijalogu Beograda i Prištine, nego i u drugim oblastima.\nSa druge strane, u jeku pregovora sa Prištinom, Nikolić, i inače naklonjeniji Rusiji nego Evropi, telefonom se čuo sa Vladimirom Putinom. Dvojica predsednika su razgovarala o energetskoj i finansijskoj saradnji, kao i o saradnji u transportu, navedeno je na sajtu Kremlja, uz informaciju da su se dotakli i "aktuelnih međunarodnih tema". U isto vreme, ministar prirodnih resursa, rudarstva i prostornog planiranja Srbije Milan Bačević boravio je u Moskvi. Bačević i inače važi za ministra naklonjenijeg Nikoliću nego Vučiću, dok, recimo, za ministarku energetike Zoranu Mihajlović važi mišljenje da je bliža Aleksandru Vučiću. Komentarišući Nikolićevu okrenutost Istoku, direktor "Transparentnosti Srbija" nedavno je na Radiju Slobodna Evropa podsetio da Nikolićev odnos prema Istoku spada u rekvizite koji su karakterisali Srpsku radikalnu stranku: "Setite se da je u svoje vreme gospodin Nikolić rekao da bi bio sretan kad bi Srbija bila ruska gubernija."\nIpak, nema nikakve sumnje u to da Vučićevom evropskom opredeljenju nikako ne ide na ruku Nikolićev govor u GS UN: "Njegov govor nije bio korak napred ni u jednom domenu koji je trenutno značajan za evropske aspiracije Srbije", navode beogradski mediji, uz dodatak da osećanje da je Nikolić ostao retrogradan preovlađuje među diplomatama i ministrima inostranih poslova država članica Unije.\nTo, naravno, nikako ne ide na ruku trenutnoj proevropskoj odlučnosti Aleksandra Vučića, ali još uvek nije dovoljan razlog za razdor između njega i Nikolića. Dejan Vuk Stanković smatra da, ako do otvorenog sukoba i dođe, on neće biti eksplozivan, već će se jedan akter distancirati od odluka, dok će drugi preuzeti odgovornost za njihovo donošenje i sprovođenje: "Uveren sam da će to biti jedno potpuno novo iskustvo na srpskoj političkoj sceni, jer će se sve odigrati mirno i bez buke. Mislim da Vučić nije baš toliko daleko po stavovima od Nikolića, iako neki mediji u njemu vide prerušenog Čedu Jovanovića. Ali, ne treba smetnuti sa uma da i njegovu publiku u biračkom telu ne čine smo razočarani glasači Demokratske stranke, nego i stari tabor Srpske radikalne stranke. Teško je zamisliti da će Vučić ući u rizik da ostane bez podrške u tom delu biračkog tela."\nI sagovornici "Vremena" bliski vrhu Srpske napredne stranke smatraju da su Nikolić i Vučić još potrebni jedan drugom: bez Vučićevog talasa popularnosti Nikolić nema opipljivu političku supstancu; Vučić bez Nikolića rizikuje da u stranačkom rascepu izgubi dobar deo onoga što je na vlasti stekao.


Sorensen:Za EU sloboda medija ne može biti predmet pregovora\nGovoreći o Svjetskom danu slobode medija koji se obilježava 3. maja, šef Delegacije EU i specijalni predstavnik EU u BiH ambasador Peter Sorensen je istakao da se tog dana podsjećamo na važnost nezavisnih i profesionalnih medija.\nOn smatra da su sloboda izražavanja i sloboda medija temeljni stubovi dobrog upravljanja i političke odgovornosti u demokratskim društvima, saopšteno je iz Delegacije EU u BiH.\n"Ako nema slobodnih medija koji rade prema profesionalnim i etičkim standardima, građani su lišeni uravnotežene i pouzdane informacije, podržane činjenicama. Uz pomoć slobodnih medija, razumijemo i razmatramo naše mjesto u svijetu i u zajednici" kazao je on.\nSorensen naglašava da se danas takođe prisjećamo onih novinara koji su izgubili život obavljajući svoju dužnost u interesu građana.\n"Poštujemo važan posao novinara na terenu, posebno u područjima zahvaćenih sukobima. Osiguravanje slobode izražavanja i slobode medija su ključni prioriteti za Evropsku uniju (EU) i, kao dio političkih kriterija iz Kopenhagena, ključni su aspekt procesa integracije u EU zemalja zapadnog Balkana, uključujući BiH" ocijenio je evropski zvaničnik.\nSorensen podvlači da stoga za EU slobodni i profesionalni mediji ne mogu biti predmetom pregovora.\nKako bi promovirala slobodne medije koji rade u skladu s najvišim etičkim i profesionalnim standardima, Evropska komisija je nedavno predstavila i promovira Smjernice za podršku medijskih sloboda i integritet medija u zemljama u procesu proširenja EU.


Uprava fudbalskog kluba Radnik iz Surdulice aktivno radi na formiranju tima za prolećni nastavak šampionata, a tokom jučerašnjeg dana potpisan je ugovor sa mladim Ivanom Đorićem koji je do sada nastupao kao pozajmljeni igrač.\nFudbalski klub Radnik potpisao je trogodišnji ugovor sa mladim i veoma perspektivnim igračem, Ivanom Đorićem, koji je prethodnih šest meseci proveo u Surdulici kao pozajmljeni fudbaler švajcarskog kluba FC Stade Nyonnais.\nKako su saopštili predstavnici surduličkog superligaša, Đorić je tokom prethodnih meseci pokazao veliki potencijal, prepoznat je kao budućnost kluba, pa je ugovor potpisan na veliko zadovoljstvo obe strane.\nIvan Đorić (21) igra na poziciji zadnjeg veznog igrača, a karijeru je započeo u letonskom Ventspilsu. Iz Letonije se potom preselio u Švajcarsku gde je nastupao za gore pomenuti FC Stade Nyonnais, odakle je u finišu letnjeg prelaznog roka stigao u Surdulicu. On je tokom aktuelne sezone zabeležio sedam nastupa za ekipu Radnika, bez postignutih pogodaka i asistencija.


Atenica, najproblematičniji reciklažni plato u gradu - PressLider.rs\nAtenica, najproblematičniji reciklažni plato u gradu\n16. decembra 2019. 16. decembra 2019. Duško Radišič\t0 Comments Atenica, JKP Kkomunalac Čačak, Otpad, reciklažni platoi\n-Naš vozač Miroslav Tutunović je u nedelju 15.12.2019. godine, slikao situaciju neadekvatnog i opasnog odlaganja otpada životinjskog porekla na reciklažnom platou u Atenici, navode u JKP „Komunalac“.\nPrenosimo i njegov post u celini:\n„Samo jedno pitanje za građane: Da li znate šta je reciklažni materijal a šta životinjski otpad? Ovo je slikano danas na reciklažnom platou u Atenici na 100 metara od OŠ „Sveti Sava“.\nKoristimo priliku da naše sugrađane još jednom podsetimo na činjenicu da je zakonom zabranjeno i kažnjivo odlaganje otpada ovakve vrste u posude za odlaganje smeća i da se ovakva vrsta otpada odlaže po posebnoj proceduri, regulisanoj zakonskim propisima.\n← Borba do pobede: Trijumf Borca u Beogradu\n„Džumandži – Sledeći nivo“ večeras u Domu kulture →


REISU-L-ULEMA SEAD EF. NASUFOVIĆ BORAVIO U DVODNEVNOJ POSETI ANKARI\nReisu-l-ulema Islamske zajednice Srbije, Sead ef. Nasufović boravio je u dvodnevoj poseti u Ankari povodom inauguracije predsednika Turske Redžepa Tajipa Erdogana. Poseta je iskorišćena i za susret sa predsednikom Dijaneta dr Alijem Erbašom kao i sa većinom predstavnika muslimanskih zajednica na Balkanu.\nGdin. Redžep Tajip Erdogan juče je položio zakletvu kao predsednik Turske, nakon što je pre dve nedelje ponovo izabran na taj položaj. Ceremoniji inauguracije predsednika Turske, kao predstavnik muslimana Srbije, prisustvovao je i reisu-l-ulema Sead ef. Nasufović, a pored njega i oko 40 šefova stranih država i vlada, među kojima i predsednik Srbije Aleksandar Vučić, kao i predstavnici Islamskih zajednica sa Balkana. Zbog železničke nesreće koja se dogodila u Turskoj, u kojoj je stradalo 24. ljudi a povređeno preko 300, ceremonija je bila skraćena bez predviđenog kulturno-umetničkog programa.\nNa dan inauguracije novog-starog predsednika, reis efendija Nasufović je boravio u (Direkciji) Vakufu Dijaneta Turske gde je zajedno sa svojim kolegama iz drugih Islamskih zajednica sa Balkana pogledao film o tome kako je nastao Vakuf Dijaneta Turske, kao i o njihovim aktivnostima. Ovom skupu su prisustvovali zamenici predsednika Dijaneta, zvaničnici zaduženi za Balkan. Domaćini su istakli otvorenost za saradnju, stavili su se na rasppolaganje da u skladu sa mogućnostima pomognu sve Islamske zajednice na Balkanu.\nDrugog dana posete Ankari, reisu-l-ulema Sead ef. Nasufović je, na poziv dr Ali Erbaša, predsednika Dijaneta Turske, prisustvovao radnom doručku u Dijanetu. Pored reis efendije Nasufovića, sastanku su prisustvovali i predsednici Islamskih zajednica Makedonije, Crne Gore, Slovenije, Hrvatske, Rumunije, Bugarske, Kosova, dok su umesto reisu-l-uleme Bosne i Hercegovine prisustvovali njegovi specijalni izaslanici.\nDr Ali Erbaš je uputio nekoliko važnih saveta o očuvanju muslimanskog identiteta i zajdeničkom delovanju islamskih zajednica na Balkanu. Istakao je da su pojave terorističkih organizacija FETO i ISIL mnogo naštetile muslimanima, ugledu islama i doprinele pojavi islamofobije. Dr Erbaš je kazao da će se protiv islamofobije najbolje boriti tako što će muslimani pokazati pravu sliku islama, istakavši važnu ulogu obrazovanja.\nReisu-l-ulema Nasufović je iskoristio priliku da upozna kolege sa stanjem muslimana Srbije, sa problemima sa kojima se susreću kao i sa predlogom rešenja tih problema što je bilo lepo prihvaćeno od strane sagovornika. Reis efendija Nasufović je govorio i o infrastrukturi Islamske zajednice srbije, obrazovno-odgojnim ustanovama: 4 medrese, Fakultetu, obdaništima, zatim o humanitarnim akcijama…\nVeći deo prisutnih je izrazio želju da poseti Rijaset.\nTreba napomenuti da je ovo druga poseta reisu-l-uleme Nasufovića Dijanetu od kako je na mesto predsednika izabran dr Ali Erbaš.


STRELJAŠTVO: MILOVANOVIĆEVA VICEŠAMPIONKA SRBIJE – Smederevske novine\nSTRELJAŠTVO: MILOVANOVIĆEVA VICEŠAMPIONKA SRBIJE\n19. avgusta 2019. smederevske\t0 Comments\nPosle titule vicešampionke na Finalu kupa Srbije naša Jasmina Milovanović osvojila je srebrnu medalju sport pištoljem i na državnom prvenstvu, i to treću uzastopnu. Pobedila je Zorana Arunović, koja je i u kvalifikacajima bila najbolja, saopštavaju iz Streljačke družine Smederevo.\nPosle odličnih nastupa na finalu Kupa i državnom prvenstvu Milovanovićeva će sledećeg vikenda nastupiti na Grand pri međunarodnom turniru u Novom Sadu, a odmah zatim u sastavu reprezentacije Srbije odlazi na četvrti ovogodišnji Svetski kup u Rio de Ženeiro. Na oba ova turnira nastupiće u obe discipline u kojima se takmiči – vazdušni i sport pištolj.\nKao član streljačke reprezentacije u okviru novoformirane Sportske jedinice Vojske Srbije i reprezentacije Vojske Srbije, Jasmina Milovanović će u oktobru učestvovati na Sedmim CISM vojnim igrama u kineskom gradu Vuhanu.\nPosle titule vicešampionke na Finalu kupa Srbije naša Jasmina Milovanović osvojila je srebrnu medalju sport pištoljem i na državnom prvenstvu, koje je ovog vikenda održano na malokalibarskom strelištu u Novom Sadu. Ovo je njena treća uzastopna titula vicešampionke države malokalibarskim pištoljem. U kvalifikacijama je takođe, bila druga sa solidnih 569 krugova, odmah iza Zorane Arunović sa 579, koja je pobedila i u finalu sa 36 hitova (hitac 10,2 i veći), 11 više od Milovanovićeve. Sa 17 hitova bronzanu medalju osvojila Tamara Đorđević iz Streljačkog kluba „Akademac“ iz Beograda. U kvalifikacijama Đorđevićeva je bila četvrta sa 555 krugova.\nPosle odličnih nastupa na finalu Kupa i državnom prvenstvu Milovanovićeva sledeće nedelje, od 21. do 25. avgusta, nastupa na Grand pri međunarodnom turniru u Novom Sadu, a odmah zatim, od 26. avgusta do 3. septembra, u sastavu reprezentacije Srbije, odlazi na poslednji ovogodišnji Svetski kup u Rio de Ženeiro. Na oba ova turnira nastupiće u obe discipline u kojima se takmiči – vazdušni i sport pištolj. U Rio de Žaneiru će se, kao i na prethodnim turnirima Svetskog kupa ove godine, u svakoj pojedinačnoj disciplini deliti po dve olimpijske kvote po disciplini.\nU oktobru, kao član streljačke reprezentacije u okviru novoformirane Sportske jedinice Vojske Srbije i reprezentacije Vojske Srbije, Jasmina Milovanović će učestvovati na Sedmim CISM vojnim igrama u kineskom gradu Vuhanu. Zanimljiv podatak je da će u sastavu streljačke reprezentacije Srbije na ovom takmičenju biti još dvoje Smederevaca, poručnici Vojske Srbije Tamara Đorđević i Petar Nikolić, oboje članovi Streljačkog kluba „Akademac“ iz Beograda.\n← KLASICI DOMAĆE KINEMATOGRAFIJE NA „DUNAV FILM FESTU“\nHTEO DA ZAPALI KUĆU, PA SE ZAPALIO, PLAMEN ZAHVATIO I RODITELJE →\nVRANOVO: MEMORIJALNI TURNIR „ZORAN POPOVIĆ POP“\nOTVOREN DRUGI MEMORIJAL „ZORAN POPOVIĆ POP“\n20. juna 2017. smederevske 1\nZAVRŠEN TURNIR „ZORAN POPOVIĆ POP“\n11. jula 2016. smederevske 0


Predstavnici EU u Kranju: Ne ignorisati Jugoistočnu Evropu\nPredsednici Slovenije, Hrvatske i Nemačke pozvali su danas Evropsku uniju kao celinu i sve države članice tog bloka da Jugoistočnu Evropu vrate u vrh političke agende, u trenutku kada se situacija u tom regionu pogoršava, a oštra retorika preti da potkopa stabilnost, što bi se moglo odraziti i na celokupnu Uniju, navodi STA.\nSlovenački predsednik Borut Pahor, hrvatska predsednica Kolinda Grabar-Kitarović i nemački predsednik Frank-Valter Štajnmajer uputili su taj apel nakon razgovora sa liderima Zapadnog Balkana na samitu u okviru Procesa "Brdo-Brioni", koji je danas održan u Brdu kod Kranja.\nŠtajnmajer, koji je današnju raspravu na sastanku u okviru Procesa "Brdo-Brioni" ocenio kao veoma otvorenu, istakao je da problemi s kojima se suočavaju EU i njene države članice ne smeju da odvrate Uniju od rešavanja pitanja Jugoistočne Evrope.\nNemački predsednik je ukazao da svi oni koji se sećaju kasnih 1990-ih ne žele da se takva vremena ponove.\n- Moramo shvatiti da će se ono što ovde uspe, ili ne uspe, odraziti na sve nas - poručio je Štajnmajer, pozvavši na mir i stabilnost regiona kao na vrhunski prioritet EU.\nOn je napomenuo da je u našem regionu bio "dovoljno često da bi znao da prošlost nije zaboravljena", ali je naglasio da region, da bi uspeo, mora da deluje zajednički, uprkos svojoj prošlosti, navodi STA.\nPahor je rekao da je rasprava bila otvorena i da su glasovi povremeno podizani, ali da je, pošto je jasno da postoji nedostatak dijaloga, važno da se lideri sastanu i otvoreno razgovaraju.\nPrema Pahorovim rečima, očuvanje stabilnosti u regionu mora biti na agendi EU, kao i država članica i diplomata, a istovremeno ističe da proces proširenja treba posmatrati kao "politički, a ne tehnički proces".\nSlovenački predsednik, takođe, naglašava da i zemlje regiona moraju uložiti napore počev od retorike pune poštovanja koja promoviše pomirenje, prijateljstvo i atmosferu suživota.\nSličnog je mišljenja i Grabar-Kitarović, koja je ukazala na potrebu otvaranja gorućih pitanja pre nego što eskaliraju u probleme punih razmera.\nI ona je naglasila da ovaj region mora biti stalno na agendi EU i da u procesu proširenja treba da uslede konkretni koraci.\nUz to, hrvatska predsednica je skrenula pažnju na uticaj stranih sila koje su počele da vrše uticaj u regionu, ispunjavajući vakuum koji je nastao usled odsustva EU.\nKako je naglasila, svaka zemlja ima pravo da se pridruži bilo kojoj organizaciji, ali treće strane se ne smeju mešati jer podstiču nestabilnost, navodi slovenačka agencija.\nPredstavnici članica EU saglasni sa pokretanjem procedure protiv Rima


Protest zbog ubistva LGBT aktivistkinje Jelene Grigorjeve ispred ruske ambasade - Geten\nProtest zbog ubistva LGBT aktivistkinje Jelene Grigorjeve ispred ruske ambasade\nGrupa organizacija civilnog društva, boraca za ljudska prava, protestovala je ispred zgrade Ambasade Rusije, zbog nerazjašnjenog ubistva ruske aktivistkinje Jelene Grigorijeve. Oni potužuju državu da stoji iza tog i sličnih ubistava aktivista u toj zemlji.\nSa protesta, koji je održan pod nazivom "Pamtimo Jelenu Grigorjevu", upućen je zahtev ruskim vlastima da što pre pronađu ubice.\nJedan od članova udruženja "Žene u crnom" Miloš Urošević kazao je novinarima ispred Ruske ambasade da je njihova poruka protesta ruskim vlastima "da što pre pronađu i kazne ubice Jelene Grigorjeve, da prestanu da sprovode zakon koji je usvojen 2013. godine, a kojim se zabranjuje takozvana 'homoseksualna propaganda' i da omoguće slobodno i nesmetano delovanje svih onih ljudi koji rade u cilju zaštite ljudskih prava svih onih koji su drugačiji".\nOn je podsetio da je Jelena Grigorjeva ubijena pre par dana u blizini svoje kuće u Sankt Peterburgu, tako što je "udavljena a zatim je njeno mrtvo telo izbodeno nožem".\n"Način na koji je ona ubijena pokazuje stepen do koga muškarci progone i ubijaju žene koje nisu heteroseksualne", istakao je Urošević.\nUrošević je podsetio da se ove godine navršilo deset godina od ubistva aktivistkinje za ljudska prava Nataše Natalije Stamirove, 13 godina od ubistva ruske novinarke Ane Politkovske, kao i dve godine od sistemski organizovanog progona LGBT osoba u ruskoj republici Čečeniji.\n"Sva ova ubistva imaju nekoliko zajedničkih imenitelja, a oni su sledeći: ova ubistva omogućuje režim ruskog predsednika Vladimira Putina, koji kreira sferu nekažnjenog nasilja u kome su ova ubistva moguća. Niko od počinitelja ovih ubistava do dana današnjeg nije kažnjen", ocenio je Urošević.


Ka održivom transportu 2011 - Transportlog\nDruga regionalna Konferencija\nKA ODRŽIVOM TRANSPORTU 2011\n20. i 21. oktobar 2011.\nKonferencija je održana 20. i 21. oktobra 2011. godine u Hotelu Park u Ivanjici. Održavanje ove konferencije podržali su Ministarstvo prosvete i nauke, JP Elektroprivreda Srbije i Ministarstvo životne sredine, rudarstva i prostornog planiranja. Organizacija, kao i celokupan program konferencije održani su na visokom naučno-stručnom nivou. Program konferencije činile su četiri tematske celine u okviru kojih je izloženo osamnaest radova. U okviru tematskih celina izlagali su se radovi vezani za:\nvozila i životnu sredinu,\nosiguranje u voznim parkovima,\ntehnički pregled motornih i priključnih vozila,\norganizaciju i eksploataciju voznih parkova.\nTeme koje su se izložile na konferenciji su od značaja za usavršavanje stručnjaka iz oblasti drumskog transporta kao i za smernice daljeg razvoja navedenih oblasti.\nNakon svih izloženih tema, oba dana održavanja konferencije, organizovan je okrugli sto kom su prisustvovali svi učesnici konferencije. Okrugli sto je otvorio diskusiju o temama koje su izložene, problemima vezanim za transport i transportnu struku uopšte, što predstavlja smernicu za odabir tematskih celina za narednu naučno-stručnu konferenciju. Završni deo prvog dana konferencije činila je svečana večera kojoj su uz prijatnu atmosferu, dalju diskusiju i druženje prisustvovali svi učesnici konferencije.\nKonferenciji je prisustvovalo preko 150 stručnjaka koji se bave navedenom problematikom iz oblasti transporta, osiguranja motornih vozila, organa uprave (iz ministarstva, gradova, opština), nastavno osoblje srednjih škola, distributeri goriva, distributeri vozila, rezervnih delova, pneumatika, maziva, rukovodioci servisa za održavanje vozila, centara za reciklažu i dr.\nSmatramo da su okupljanjem stručnjaka iz oblasti drumskog transporta, informisanjem o aktuelnim problemima i mogućim putevima za njihovo rešenje, omogućavanjem direktne razmene iskustava uz prijatnu atmosferu i druženje, u potpunosti ostvareni postavljeni ciljevi konferencije.\nOvim putem organizatori žele da se zahvale svima koji su podržali konferenciju, partnerima, predavačima, učesnicima u diskusijama i oba okrugla stola, gostima iz Makedonije i Republike Srpske, kao i svim posetiocima konferencije „Ka održivom transportu 2011“, bez kojih ova konferencija ne bi bila na tako zavidnom nivou.


SAD: Skoro šest miliona oboljelih od COVID19\nBroj oboljelih od koronavirusa u Sjedinjenim Državama približava se broju od šest miliona, pokazuju podaci vašingtonskog Univerziteta Johns Hopkins, čime i dalje imaju najveći broj oboljelih u svijetu. Takođe, najveći broj smrtnih slučajeva od posljedica COVID19 zabilježen je u SAD – 182.000.\nUprkos tome – prema broju testiranih građana nalaze se na desetom mjestu među državama svijeta.\nAmeričke države Ajova, Sjeverna i Južna Dakota posljednjih dana prijavljuju porast broja slučajeva na dnevnom nivou – dok se u Montani i Ajovi bilježi i porast pacijenata koji su prebačeni u bolnicu zbog posljedica COVID19.\nPovećanje broja novooboljelih zabilježeno je u područjima u blizini dva univerziteta u državi Ajova u kojima je počela nastava koja nije zasnovana na daljinskom modelu. Sličan trend zabilježen je u univerzitetima širom SAD u čije kampuse su se vratili studenti.\nBroj novooboljelih od koronavirusa u porastu je i u Stardžisu u Južnoj Dakoti nakon održavanja godišnjeg motoskupa na kome se okupilo više od 365.000 učesnika. Zdravstvena služba Južne Dakote saopštila je da je najmanje 88 slučajeva povezano sa održavanjem tog skupa.\nOsam mjeseci nakon izbijanja globalne pandemije broj testiranih građana na COVID19 opada poslednjih nedelja.\nBrojni zdravstveni zvaničnici i najmanje 33 američke države odbacile su nove smjernice za testiranje na koronavirus, koje je administracija američkog predsjednika Donalda Trumpa objavila prošle sedmice, da građani izloženi virusu koji nemaju simptome – možda nema potrebe da budu testirani.\nSjedinjene Države su od februara zvanično u ekonomskoj recesiji. Djelimično otvaranje ekonomije doprinijelo je smanjenju broja prijava za pomoć nezaposlenima, koji je u martu dostigao rekordnih 6.8 miliona. U nedjelji okončanoj 22. avgusta za program pomoći nezaposlenima prijavilo se 1.06 miliona građana.


UNICEF obeležava Mesec roditeljstva - Dan u Beogradu\nNaslovna » Izlasci » Akcije » UNICEF obeležava Mesec roditeljstva\nUNICEF obeleÅ¾ava Mesec roditeljstva (foto: Unicef Srbija/PanÄiÄ‡)\nNeko drugi 7. juni 2019. Akcije, Porodica Postavite komentar\nCilj je da se istakne važnost uloge roditelja i staratelja u razvoju svoje dece, jer su oni ključne arhitekte dečijeg okruženja.\nOd prvih dana života deteta, roditelji ili staratelji omogućavaju pružanje osnovnih sastojaka važnih za rani razvoj mozga – ishranu, stimulaciju, zaštitu, ljubav, interakciju i igru.\nDete nije objekat vaspitanja, već́ partner svojih roditelja ili staratelja u učenju, igranju i u životu. Dete je snažna ličnost, ali bez obzira na to koliko je zrelo, svako dete komunicira i igra se, istražuje svoju sredinu i otvara vrata odraslima da „uskoče“ u taj proces.\nRoditelji će u subotu, 8. juna od 11. do 12.30, na UNICEF štandu u Big fashion centru moći da čuju šta je to pozitivno roditeljstvo, kao i da razgovaraju sa Marijanom Janićijević, pedagoškinjom i psihoterapeutkinjom, o izazovima sa kojima se susreću u odgoju dece. (danubeogradu.rs)\nTagoviakcije big fashion deca izlasci mesec roditeljstva porodica pozitivno roditeljstvo roditeljstvo unicef za dž\nPrethodni Razgledanja Beograda, 8. i 9. jun 2019.\nSledeći Festival angažovanog etnografskog filma „Vizantrop“ 2019